text:
INcwadzi Yami Yetindzaba TeliBhayibheli
LENA yincwadzi lenetindzaba letiliciniso. Titsetfwe encwadzini lebaluleke kakhulu kunato tonkhe emhlabeni, liBhayibheli. Letindzaba tikucocela ngemlandvo wemhlaba kusukela lapho Nkulunkulu acala kuwudala, kuze kube ngulamuhla. Tiphindze tikucocele ngaloko Nkulunkulu latsembisa kukwenta esikhatsini lesitako.
Lencwadzi ikutjela loko liBhayibheli lelikhuluma ngako. Ikucocela ngebantfu lokukhulunywa ngabo eBhayibhelini nangetintfo labatenta. Iphindze ikhulume ngelitsemba lekuphila phakadze emhlabeni lolipharadisi lelo Nkulunkulu lataliniketa bantfu.
Kunetindzaba letingu-116 kulencwadzi. Tihlukaniswe taba tincenye letisiphohlongo. Incenye ngayinye inelikhasi ekucaleni lelisitjela kafishane ngaloko lokutfolakala kuyo. Letindzaba tibhalwe ngendlela letenteka ngayo esikhatsini sakadzeni, futsi loku kutakusita ufundze kutsi tenteka nini.
Letindzaba tibhalwe ngelulwimi lolumelula. Linyenti lenu nine labancane, litawukwati kutifundzela tona. Nine batali, nitawutfola kutsi kufundzela bantfwana benu labasebancane ngaso sonkhe sikhatsi letindzaba, kuyobajabulisa. Nitawuphindze nitfole kutsi lencwadzi icoca ngetintfo letijabulisako kulabadzala, nalabancane.
Emavesi eliBhayibheli abhalwe ekugcineni kwendzaba ngayinye. Niyakhutsatwa kutsi niyifundze lemiBhalo yeliBhayibheli lapho letindzaba titsetfwe khona.
Tindzaba teliBhayibheli letikulencwadzi tibhalwe ngendlela lelula. Loku kwentelwe kutsi bantfwana labasebancane baticondze melula. Emavesi lasekugcineni kwendzaba ngayinye akukhombisa lapho lendzaba itsetfwe khona eBhayibhelini.


c: text/html

text:
BoFakazi BaJehova Bayakholelwa Yini KuJesu?
Yebo. Siyakholelwa kuJesu, ngobe watsi: “
Mine ngiyindlela, neliciniso, nekuphila. Kute longeta kuBabe nakangeti ngami.” (Johane 14:6) Siyakholwa kutsi Jesu weta emhlabeni asuka ezulwini, wanikela ngekuphila kwakhe lokute sono njengenhlawulo. (Matewu 20:28) Kufa nekuvuka kwakhe kwenta kutsi bantfu labakholwa nguye bakhone kutfola kuphila lokuphakadze. (Johane 3:16) Siyakukholelwa nekutsi Jesu ubusa njengeNkhosi yeMbuso waNkulunkulu wasezulwini futsi utawuletsa kuthula emhlabeni wonkhe ngekushesha. (Sembulo 11:15) Nobe kunjalo, simtsatsa ngendlela latichaza ngayo ngalesikhatsi atsi: “
Babe mkhulu kunami.” (Johane 14:28) Ngako, asimkhonti Jesu ngobe asikholelwa kutsi unguNkulunkulu Somandla.

robotstxt: allowed

filter: keep


text:
What is the African National Congress? - siSwati
- I-ANC iyinhlangano yavelonkhe yenkhululeko. Yasungulwa nga-1912 kutawuhlanganisa
bantfu labaMnyama kanye nekuba sembili kumzabalazo wengucuko lesisekelo
kutepolitiki, tenhlalakahle netemnotfo.
- Eminyakenishumi leyimfica i-ANC iye yahola umzabalazo lomelene nebuhlanga
nencindzetelo, yahlelembisa kudvuba kwelinyenti, ivusa lugcozi kumphakatsi
wamhlabawonkhe yaphindze yatsatsa umzabalazo wetikhali kumelana nelubandlululo.
- I-ANC iye yazuza imphumelelo lebonakalako yedemokhrasi elukhetfweni
lwanga-1994, lapho yaniketwa ligunya lelicacile lekubamba tinkhulumiswano
ngeMtsetfosisekelo lomusha wedemokhrasi yeNingizimu Afrika. LoMtsetfosisekelo
lomusha wemukelwa nga-1996.
- I-ANC iphindze yakhetfwa nga-1999 kuhulumende wavelonkhe nakumaphrovinsi
ngeligunya lelengetiwe.
- Tinchubomgomo te-ANC tesekeleke kumalunga ayo kantsi nebuholi bayo
bunekutiphendvulela kumalunga wonkhe.
- Bulunga be-ANC buvulekele bonkhe baseNingizimu Afrika labangetulu
kweminyaka lengu-18, kungakhatsalekile kutsi waluphi luhlanga, umbala
nobe inkholelo, lowemukela tesekelo, tinchubomgomo kanye netinhlelo
tayo.
NGABE TIYINI TINJONGO NETINHLOSO TE-ANC?
- Inhloso lesembili ye-ANC kwakhiwa kwemphakatsi wedemokhrasi lobumbene,
longakhetsi ngebuhlanga futsi longakhetsi ngebulili.
- Loku kusho kukhululwa kwebantfu be-Afrika ikakhulukati kanye nebantfu
labamnyama jikelele ekuboshweni kutepolitiki netemnontfo. Kusho kukhuphula
lizinga lemphilo labo bonkhe baseNingizimu Afrika, ikakhulukati labaphuyile.
- Umzabalazo wekuzuza lenhloso ubitwa ngeMzabalazo weNtsandvo yeliNyenti
kuVelonkhe.
NGABE YINI LEYINKHOMBANDLELA KUNCHUBOMGOMO YE-ANC?
I-Freedom Charter, leyemukelwa
kuKhongolose weBantfu nga-1955, seloku ingumculu losisekelo senchubomgomo
ye-ANC.
I-Freedom Charter imemetela kutsi
- Bantfu batawubusa
- Onkhe emacembu avelonkhe atawuba nemalungelo lalinganako
- Bantfu batawuba nesabelo kumnotfo welive
- Umhlaba utawabiwa kulabo labawusebentako
- Bonkhe batawulingana embi kwemtsetfo
- Bonkhe batawujabulela emalungelo eluntfu lalinganako
- Kutawuba nemsebenti nekuvikelela
- Iminyango yetemfundvo nemasiko itawuvuleka
- Kutawuba netindlu, kuvikeleka nekunetseteka
- Kutawuba nekuthula nebungani
Nga-1994 i-ANC yemukela luHlelo lweKwakha kaBusha nekuTfutfukisa (iReconstruction
and Development Programme - iRDP) njengeluhlakamsebenti lolusisekelo senchubomgomo
leniketa inkhomba ku-ANC ekuguculweni kweNingizimu Afrika. Tinhlelo letisembili
teluhlelo lweRDP ngunati:
- kuhlangabetana netidzingo letisisekelo
- kutfutfukisa imitfombolusito yetfu yeluntfu
- kwakha umnotfo
- kufaka intsandvo yelinyenti kumbuso nasemphakatsini
NGABE TIMPHAWU TE-ANC TISHO KUTSINI?
- Umbhelebhele we-ANC wakhiwe ngemizila levundlako lelinganako lemnyama,
leluhlata kwetjani nalesagolide. Lombala lomnyama umele bantfu baseNingizimu
Afrika labo, etitukulwaneni ngetitukulwane, baye balwela inkhululeko.
Lombala loluhlata kwetjani umele umhlaba, lowasimamisa bantfu bakitsi
eminyakenikhulu futsi labasuswa kuwo ngubohulumende bencindzetelo telubandlululo.
Umbala losaligolide umele timbiwa kanye naleminye iminotfo yemvelo yaseNingizimu
Afrika, lekuminotfo yabo bonkhe bantfu, kepha lesetjentiselwa kuletsa
inzuzo kulidlanzana lelincane ngekwebuhlanga.
- Siphandla sinesikhali nelihawu lokumele timphi tekucala tekuzabalazela
kubuswa ngencindzetelo, umzabalazo wetikhali welibutfo laphambilini
letikhali le-ANC, Umkhonto we Sizwe, kanye nemzabalazo we-ANC lochubekako
macondzana nemalungelogunya ebuhlanga nekucindzetelwa. Lelisondvo lihamba
libuyele emuva esikhatsini semkhankaso waKhongolose weBantfu, lowemukela
i-Freedom Charter, futsi libonisa kuhlangana kumzabalazo lofanako wenkhululeko
yebantfu labavela kuyo yonkhe imiphakatsi yaseNingizimu Afrika. Liluphawu
lwemasiko lacinile langakhetsi ngebuhlanga e-ANC. Lesibhakela lesibambe
lomkhonto simele emandla ebantfu lababumbene emzabalazweni wenkhululeko
nekulingana.
- Lesicubulo selubito se-ANC 'Amandla ngawethu' nobe 'Matla ke arona'
sisho 'emandla kubantfu', lokubonisa imfuno lengumnyombo we-Freedom
Charter kutsi bantfu batawubusa. Lesicubulo sisitatimende sekutibophelela
kwe-ANC ekwakheni nasekucinisekiseni intsandvo yelinyenti kanye nekutimbandzakanya
lokubonakalako kwebantfu emzabalazweni wekunconota timphilo tabo.
NGABE IYINI IMITFWALO YEKUTIPHENDVULELA YELILUNGA LE-ANC?
Emagugu nemigomo yelilunga le-ANC afaka ekhatsi:
- kutitfoba kanye nekutinikela lokungenako kutentisa emzabalazweni wemphakatsi
wedemokhrasi longakhetsi ngebuhlanga nangebulili,
- kukhatsalela luvo netimfuno tebantfu, lokugcizeleleke kumigomo yeBatho
Pele - bantfu kucala,
- kutibophelela ekusebenteseni tinchubomgomo tenhlangano netincumo telubumbano.
Emalunga e-ANC alindzeleke:
- abe ngemalunga eligatja le-ANC, akhokhe timali tebulunga futsi asite
ekwakheni i-ANC,
- atimbandzakanye ngalokubonakalako etinkhulumeni, ekusukunyisweni nasekusetjentisweni
kwenchubomgomo netinhlelo te-ANC,
- emukele futsi avikele tincumo tetakhiwo letifanelekile tenhlangano,
- akhe lubumbano lwe-ANC nenhlangano yedemokhrasi futsi alwe nenkhohlakalo,
kukhetsa ngebuhlobo kanye nekukhetsa ngemacenjana,
- alwe nebuhlanga, kukhetsa ngekwebuve, kukhetsa ngekwebulili, kungabi
nekubeketelelana ngekwenkholo nangekwepolitiki kanye nanobe nguluphi
luhlobo lwelubandlululo,
- ahlale njalo anelwati ngentfutfuko kutepolitiki nakuleminye imikhakha,
atakhele imitfombo yawo njengencenye yeluhlelo lwekufundza lokuchubekako,
- ahlale anekuchumana nebantfu futsi adlale indzima lebonakalako etindzabeni
temphakatsi,
- atiphatse ngendlela lesibonelo emphilweni yamalanga onkhe, futsi angasebentisi
tikhundla tekutiphendvulela kutsi atinjingise nobe atizuzele lokutsite
sicu sawo.
NGABE NGUTIPHI TAKHIWO TE-ANC?
- LiGatja yincenye lesisekelo ye-ANC, lapho emalunga atimbandzakanya
khona etindzabeni te-ANC netinkhulumiswano tetepolitiki. Ligatja 'lingumnyombo'
wemphakatsi, limele timfuno tawo, liveta imivo yawo futsi ligcugcutela
kutsi kube nekusebenta ngekubambisana khona kutawuba nekutfutfuka kwendzawo.
Lelo nalelo gatja likhetsa liKomiti leleNgamele liGatja kuMhlanganojikelele
weMnyaka.
- LiKomiti leleNgamele siGodzi (iRegional Executive Committee - iREC)
likhetfwa kuleyo naleyo Khomfa yesiGodzi njalo ngeminyaka lemibili likhetfwa
bameleli bemagatja lakuleso sigodzi.
- LiKomiti leleNgamele iPhrovinsi (iProvincial Executive Committee
- iPEC) likhetfwa kuleyo naleyo Khomfa yePhrovinsi njalo ngeminyaka
lemitsatfu likhetfwa bameleli bemagatja lakuleyo phrovinsi.
- LiKomiti leleNgamele laVelonkhe
(iNational Executive Committee - iNEC) lingumtimba losetulu kakhulu
we-ANC emkhatsini kwemaKhomfa futsi linemtfwalo wekuhola lenhlangano.
Likhetfwa njalo ngeminyaka lesihlanu kuKhomfa yaVelonkhe. INEC ikhetsa
liKomiti laVelonkhe lekuSebenta (iNational Working Committee - iNWC)
kumalunga ayo kutsi leNWC ihlelembise umsebenti wenhlangano wamalanga
onkhe.
- IKhomfa yaVelonkhe, lebanjwa njalo ngeminyaka lesihlanu, ingumtimba
losetulu kakhulu lotsatsa tincumo ku-ANC. Bameleli bemagatja bacishe
babe ngu-90% wetitfunywa letineligunya lekuvota kuKhomfa yaVelonkhe.
UMkhandlu Jikelele waVelonkhe (iNational General Council - iNGC) uyaye
ubanjwe emkhatsini kwemaKhomfa aVelonkhe kutawuhlatiya luhlelo nenchubekelembili
yenhlangano.
- LuPhiko lwalaBasikati lwe-ANC lusebenta
njengemtimba lotimele ngekhatsi kwaso sonkhe sakhiwo se-ANC. Inhloso
yalo kuvikela kanye nekuchubela embili emalungelo alabasikati kuto tonkhe
tinhlobo tekucindzetelwa kanye nekucinisekisa kutsi labasikati badlala
indzima lephelele emphilweni yenhlangano. LoluPhiko lwalaBasikati luvulekele
bonkhe labasikati labangemalunga e-ANC.
- LuPhiko lwalaBasha lwe-ANC
nalo lusebenta njengemtimba lotimele, lonenhloso yekuhlanganisa nekuhola
bantfu labasha kutsi bacondzane futsi bamelane netinkinga leticondzene
nalabasha, kanye nekucinisekisa kutsi labasha bafaka ligalelo leliphelele
emsebentini we-ANC. Bulunga beluPhiko lwalaBasha luvulekele bonkhe bantfu
labasemkhatsini kweminyaka lengu-14 na-35.
NGABE LIYINI LIDLELANDZAWONYE LEMACEMBU LAMATSATFU (ITRIPARTITE ALLIANCE)?
I-ANC inelidlelandzawonye neNhlangano yemaKhomanisi
yaseNingizimu Afrika (iSouth African Communist Party - iSACP) kanye
naKhongolose wetiNyunyani tebaSebenti
taseNingizimu Afrika (iCongress of South African Trade Unions - iCOSATU).
Lowo nalowo mlingani kulelidlelandzawonye uyinhlangano letimele lenemtsetfosisekelo
wayo, emalunga kanye netinhlelo tayo. LeliDlelandzawonye lesekeleke ekutibopheleleni
lokuhlanganyele kutinhloso teMzabalazo weNtsandvo yeliNyenti kuVelonkhe,
kanye nesidzingo sekuhlanganisa inhlanganisela lenkhulu ngalokungakhonakala
ngekwemikhakha yebantfu baseNingizimu Afrika kuleti tinhloso.
LAPHO UNGATFOLA KHONA I-ANC
Emagatja e-ANC ayatfolakala kuwo onkhe emadolobha lamakhulu, emadolobha
latayelekile kanye nasetindzaweni tebantfu eNingizimu Afrika. I-ANC inelihhovisi
lelikhulu lavelonkhe, emahhovisi layimfica
emaphrovinsi kanye nemahhovisi lamanyentana
etigodzi.


text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
21 Ngabona lizulu lelisha nemhlaba lomusha; ngobe lizulu lelidzala nemhlaba lomdzala sekwendlulile, nelwandle alusekho.
2 Ngabona lidolobha lelingcwele, lokuyiJerusalema Lensha, lehla ezulwini livela kuNkulunkulu, lilungiswe njengamakoti ahlotjiselwe umkhwenyane.
3 Ngemuva kwaloko ngeva livi lelikhulu livela esihlalweni sebukhosi litsi: “Buka, lithende laNkulunkulu likanye nebantfu, futsi utawuhlala nabo, bona babe bantfu bakhe. NaNkulunkulu utawuba nabo.
4 Utawesula tonkhe tinyembeti emehlweni abo, kufa ngeke kusaba khona, nekulila, nekukhala kanye nebuhlungu, ngeke kusaba khona. Tintfo letindzala setendlulile.”
5 Loyo lohleti esihlalweni sebukhosi watsi: “Buka, ngenta tonkhe tintfo tibe tinsha.” Waphindze watsi: “Bhala ngobe lamavi etsembekile futsi aliciniso.”
6 Wabuye watsi kimi: “Sekwentekile! Mine ngingu-Alfa na-Omega, sicalo nesiphetfo. Nobe ngubani lowomile ngitamnatsisa mahhala emtfonjeni wemanti ekuphila.
7 Wonkhe umuntfu loncobako utawuzuza letintfo, mine ngitawuba nguNkulunkulu wakhe, yena abe yindvodzana yami.
8 Kodvwa emagwala, labangakholwa, labenyanyekako ngekungcola kwabo, babulali, tidlundlulu, labasebentelana nemimoya, labakhonta titfombe, nabo bonkhe labacala emanga, sabelo sabo sitawuba sechibini lelivutsa umlilo nesibabule. Loku kusho kufa kwesibili.”
9 Lenye yetingilosi letisikhombisa lebetinetitja letisikhombisa letatigcwele tishayo letisikhombisa tekugcina, yeta yatsi kimi: “Kota ngitekubonisa makoti, umfati weliWundlu.”
10 Ngako yangitsatsa ngemandla emoya yangiyisa entsabeni lenkhulu nalephakeme, yafike yangikhombisa lidolobha lelingcwele, lokuyiJerusalema, lehla ezulwini livela kuNkulunkulu,
11 futsi linenkhatimulo yaKhe. Kukhanya kwalo kwakufana nelitje leliligugu kakhulu, njengelitje lejasiphi lelicwebetelisa kwekristalu.
12 Belinelubondza lolukhulu naloluphakeme kanye nemasango lalishumi nakubili, futsi kulamasango kwakunetingilosi letilishumi nakubili, kuwo kubhalwe emabito etive letilishumi nakubili temadvodzana aka-Israyeli.
13 Emphumalanga kwakunemasango lamatsatfu, enyakatfo kunemasango lamatsatfu, eningizimu kunemasango lamatsatfu, kantsi nasenshonalanga kwakunemasango lamatsatfu.
14 Lolubondza lwalelidolobha lwaluphindze lube nematje esisekelo lalishumi nakubili, kuwo kubhalwe emabito lalishumi nakubili ebaphostoli beliWundlu labalishumi nakubili.
15 Lona lobekakhuluma nami abephetse umhlanga weligolide kuze akale lelidolobha, emasango alo kanye nelubondza lwalo.
16 Lelidolobha belisikwele, budze balo bebulingana nebubanti balo. Walikala ngalomhlanga, belingemakhilomitha langaba tinkhulungwane letimbili nemakhulu lamabili; budze, bubanti kanye nekuphakama kwalo kwakulingana.
17 Wakala nelubondza lwalo, belutinyatselo letilikhulu nemashumi lamane nakune, ngekwesikali semuntfu, lesasifana nesikali sengilosi.
18 Lolubondza belwakhiwe ngejasiphi, nalelidolobha liligolide lelicwebetela njengengilazi lekhanyako.
19 Tisekelo telubondza lwalelidolobha betihlotjiswe ngayo yonkhe inhlobo yematje laligugu: sisekelo sekucala besiyijasiphi, sesibili siyisafire, sesitsatfu siyikhalkedoni, sesine sisimaragidu,
20 sesihlanu siyisadoniksi, sesitfupha siyisadiyusi, sesikhombisa siyikhrisolithe, sesiphohlongo siyibherili, semfica siyithophazi, selishumi siyikhrisophrasi, selishumi nakunye siyihiyakinte, kantsi selishumi nakubili siyi-amethiste.
21 Lamasango lalishumi nakubili abengemapharele lalishumi nakubili; lisango ngalinye belentiwe ngelipharele linye. Umgwaco lomkhulu walelidolobha bewuligolide lelicwebetela njengengilazi lebonakalisa ngale.
22 Kute lithempeli lengalibona kulelidolobha, ngobe Jehova Nkulunkulu Somandla kanye neliWundlu balithempeli lalo.
23 Lelidolobha alilidzingi lilanga nobe inyanga kutsi kulikhanyisele, ngobe inkhatimulo yaNkulunkulu ilikhanyisele, nesibane salo liWundlu.
24 Tive titawuhamba ekukhanyeni kwalo, nemakhosi emhlaba atawuletsa inkhatimulo yawo kulo.
25 Emasango alo ngeke avalwe nhlobo emini, ngobe busuku ngeke bube khona.
26 Kulo kutawuletfwa inkhatimulo neludvumo lwetive.
27 Nobe yini lengcolile, nanobe ngubani lowenta lokwenyanyekako nalokukhohlisako ngeke aze angene kulo; kutawungena kuphela labo lababhaliwe kulomculu wekuphila weliWundlu.


text:
John Robert Dunn
John Robert Dunn (1834–1895) watalwa South Africa aphinze asakhamuti, mtingeli, kanye na sopolitiki wandzabuko yase Scotland. watalwa e Port Elizabeth kumbe e Port Natal ngeminyaka yangabo 1834, wakhulela e Natali/ngase Durban.[1]
ngesikhatsi asakhula Dunn ,babe wakhe wanyatselwa wabulawa yindlovu, kwatsi make wakhe wabese ushone iminyaka lemibalwa ngemuva kwekushona kwababe wakhe. lesi ngiso sikhatsi lapho Dunn wacala kutiphilisa ngekusebentela batfutsi betimpahla kanye nebatingeli, futsi lesi ngiso sikhatsi lawacala kuba nelutsandvo lekutingela. lapha ngulapho bekahamba kakhulu etindzaweni letehlukene atingela adzabula imifula netihobodla temfula Tugela wate wafika ebukhosini baka Zulu. loluhambo lwakhe lwambona aphindzela kanyenti kulendzawo yema Zulu waze watakhela budlelwane nabo bukhosi njengemhumushi ngenca yekufundza nekukhuluma lulwimi lwesi Zulu kahle. etikhatsini letinyenti lapho bukhosi bebumbonga ngetipho ekuhumusheni kwakhwe, tipho lebetifaka phakatsi tinkomo kanye nebafati. lena yintfo lengazange imjabulisa umka Dunn Catherine Pierce kodwa Dunn bekachubeka abamukela bafati labephiwa bona bukhosi bema Zulu. Umka Dunn beka yindvodzakati yabafiki labamhlophe ngelibala base Kapa. Dunn waphindze waphiwa umhlaba nguZwane wakaMangethe eceleni nase Ngoye lapho wakha wahlala nebafati bakhe labangu 48.[2]
Kusebenta[hlela | edit source]
Umbango wekubusa emkhatsini wemadvodzana enkosi Mpandze bo Mbuyasi na Cetshwayo wacindzetela Dunn kanye nalabanye belumbi kutsi babalekele e Natali. kwatsi emva kwempi lapho khona Cetjwayo waphumelela Dunn waphindze wabuyela emuva kuyophindze ahlale khona futsi akhe nebudlelwane nenkosi lensha Cetjwayo. lesi ke ngiso sikhatsi la Cetjwayo wamcoka njengemeluleki wakhe kakhulukati etindzabeni letibukene netekuchumana netive tangaphandle,temabhunu,nemangisi kanye nebukhosi base British. buciko ba Dunn ekusebentiseni tibhamu bamenta wabaluleka kakhulu embusweni wa Cetjwayo ngeca yekutsi waphindze waniketwa netinkomo takhe ngebunyenti bato letatsatfwa ngesikhatsi sembangave wa Mbuyisa na Cetjwayo[3] , letinkomo watakhela sibaya kulendzawo lebitwa namuhla kutsi kuse Mtunzini.
Kuhamba Kweminyaka[hlela | edit source]
ngenyanga yenyoni 1872 , Inkosi Mpandze yakhotsama ineminyaka lengu 74 ngulapho ke Cetjwayo watsatsa bukhosi, lesi kwaba ngiso sikhatsi Dunn wabakhula ngekwemnotfo nangekwatiwa kanye nekubaluleka wabanemandla lamangalisako njengemhumushi kanye nemluleki wenkosi. kwalandvwa tikhali kanye netibhamu letinyenti ngalesikhatsi embusweni wa Cetjwayo. nanobe Mpandze bakhona kutsi balwe nekutungulutelwa mabhunu kanye nemangisi endzaweni yabo kodwa lempi yemabhunu kanye nemangisi i Anglo-Zulu War yacindzetela kutsi Dunn akhetse indlubu ekhasini, lapho khona wakhetsa kuma nemangisi.[4]
ngenyanga yamhlaka 11 Bhimbidvwane 1879 emasotja emangisi adzabula umfula i Tugela , eceleni kwase Fort Pearson abese anika Cetjwayo imiyalela kutsi akhetse kodvwa yena wacinisa inhloko, wakhetsa impi. lesi ke ngiso sikhatsi lapho khona Dunn wabese utsengisa Cetjwayo emangisini kwabese kuyiwa empini lenkulukata emlandvweni wemangisi nemabhuni leyatiwa ngekutsi i impi yesandlwana kumbe i Battle of Isandlwana. lapho khona emaZulu ancojwa emfuleni i Tugela, kwatsi emangisi ngenyanga ya 1 Inyoni 1879 abese atsatsa bukhosi ba Cetjwayo abuhlanganisa kanye ne sifundza sase Natali. ngalesento Dunn waniketwa umhlaba lumkhulu impela waba nendzawo lehlukanisa sive salamhlophe kanye nalabamnyama lebebangatsenjwa ngulabamhlophe.
Kufa[hlela | edit source]
John Dunn wafa mhlaka 5 Ingci 1895, ashade nebafati labangu 48 aphindze anebantfwana labangu 117. wonke umndeni wa Dunn utfolaka eceleni kweTugela uphindze ube nemalungelo kuyo leyo ndzawo kuze kube ngulomuhla.
Phindze ubone[hlela | edit source]
- Alexander Biggar, bekangumkhulu wakhe
emaReferensi[hlela | edit source]
- ↑ Ballard, Charles. John Dunn: White Chief of the Zulu, 1985. pg. 24
- ↑ http://www.telegraph.co.uk/news/worldnews/africaandindianocean/southafrica/1469474/Zulu-descendants-of-Scot-who-fathered-117-children-win-fight-with-squatters.html
- ↑ http://www.dandunntours.co.za/html/history_of_john_dunn.html
- ↑ ://www.mtunzini.co.za/dunn.htm


text:
Indzaba 65: Umbuso Uyehlukaniswa
UYATI yini kutsi lendvodza iyidzabulelani lengubo yayo ibe ticephu? Itjelwe nguJehova kutsi iyidzabule. Lendvodza yayingumphrofethi waNkulunkulu longu-Ahiya. Uyati kutsi uyini umphrofethi? Ungumuntfu Nkulunkulu lamtjela intfo letawenteka kusasele sikhatsi lesidze kutsi yenteke.
Ahiya ukhuluma naJerobowamu kulesitfombe. Jerobowamu kwakuyindvodza Solomoni layibeka kutsi yengamele lomunye umsebenti wakhe wekwakha. Batsi nabahlangana endleleni bo-Ahiya naJerobowamu, Ahiya wenta intfo lesimanga. Wakhumula lengubo lensha abeyigcokile wayidzabula yaba ticephu letingu-12. Wase utsi kuJerobowamu: ‘Titsatsele ticephu tibengu-10.’ Uyati kutsi kungani Ahiya anika Jerobowamu ticephu letingu-10?
Ahiya wamchazela kutsi Jehova utawutsatsa umbuso kuSolomoni. Watsi Jehova utawunika Jerobowamu tive letingu-10. Loku kwakusho kutsi timbili nje kuphela tive letitawusala tibuswa yindvodzana yaSolomoni lenguRehobowamu.
Nakakuva Solomoni loko Ahiya lakutjela Jerobowamu, watfukutsela kakhulu. Wetama ngisho nekumbulala Jerobowamu, kodvwa wabaleka waya eGibhithe. Ngemuva kwesikhatsi, Solomoni wafa sekabuse iminyaka lengu-40 budzala. Indvodzana yakhe lenguRehobowamu, yabese iba yinkhosi esikhundleni sakhe. Lena emuva eGibhithe Jerobowamu weva kutsi Solomoni sewufile, wabese sewubuyela eveni laka-Israyeli.
Rehobowamu abengesiyo nani inkhosi lenhle. Bantfu abebaphatsa kabi kwendlula ngisho babe wakhe Solomoni. Jerobowamu nalamanye emadvodza labalulekile, baya eNkhosini Rehobowamu bayincenga kutsi ibaphatse kahle bantfu. Rehobowamu akalalelanga, esikhundleni saloko wabaphatsa kabi kakhulu kunakucala. Ngako bantfu babeka Jerobowamu kutsi abe yinkhosi yetive letingu-10, kodvwa tive letimbili, sakaBhenjamini nesakaJuda, tona tasala tibuswa nguRehobowamu.
Jerobowamu abengafuni kutsi bantfu bakhe baye eJerusalema kuyokhonta Jehova ethempelini. Ngako watakhela ematfole egolide lamabili kuze bonkhe bantfu baletive letingu-10 bakhulekele wona. Ngekushesha lonkhe live lagcwala bugebengu nebudlova.
Ngisho nasembusweni wetive letimbili, kwakunetinkinga. Kungakapheli neminyaka lesihlanu Rehobowamu acalile kubusa, inkhosi yaseGibhithe yeta yatowulwa nebaseJerusalema. Yatsatsa umcebo lomnyenti ethempelini laJehova. Ngako-ke, kwatsatsa sikhashana lithempeli likulesimo lelalikuso ngalesikhatsi lisakhiwa.
1 Emakhosi 11:26-43; 12:1-33; 14:21-31.
Imibuto
- Bobani emagama alamadvodza lamabili lakulesitfombe, futsi iyini imisebenti yabo?
- Ahiya wayentani lengubo abeyigcokile, futsi loko kwakusho kutsini?
- Yini Solomoni letama kuyenta kuJerobowamu?
- Kungani bantfu benta Jerobowamu waba yinkhosi yembuso wetive letilishumi?
- Kungani Jerobowamu enta ematfole lamabili egolide, futsi kwentekani eveni lonkhe ngemuva kwaloko?
- Yini leyenteka kulena leminye imibuso yetive letimbili nasethempelini laJehova eJerusalema?
Imibuto leyengetiwe
- Fundza 1 Emakhosi 11:26-43.
Abengumuntfu lonjani Jerobowamu, futsi yini Jehova lametsembisa yona nakachubeka agcina imiyalo yakhe? (1 Khos. 11:28, 38)
- Fundza 1 Emakhosi 12:1-33.
Yini labadzala nebatali labangayifundza esibonelweni lesibi saRehobowamu mayelana nekusebentisa kabi ligunya? (1 Khos. 12:13; Shu. 7:7; 1 Phet. 5:2, 3)
Labasha lamuhla bangaya kubani lapho bafuna sicondziso lesikahle ekwenteni tincumo letibalukekile ekuphileni? (1 Khos. 12:6, 7; Taga 1:8, 9; 2 Thim. 3:16, 17; Heb. 13:7)
Yini leyabangela Jerobowamu wenta tindzawo letimbili tekukhontela litfole, futsi loku kwakukhombisa kanjani kutsi akanalo nhlobo lukholo kuJehova? (1 Khos. 11:37; 12:26-28)
Ngubani lowahola bantfu betive letimbili kutsi bahlubuke ekukhonteni kweliciniso? (1 Khos. 12:32, 33)


text:
UMculu waHulumende
SATISO SAHULUMENDE
UMKHANDLU WETICU TASENINGIZIMU AFRIKA
IMITSETFOMGOMO NGAPHASI KWEMTSETFO WEMKHANDLU WETICU
TASENINGIZIMU AFRIKA, 1995
(UMTSETFO NO. 58 WANGA-1995)
UMkhandlu wetiCu taseNingizimu Afrika, ngaphasi kwesigaba 14 seMtsetfo
weMkhandlu wetiCu taseNingizimu Afrika, 1995 (uMtsetfo No. 58 wanga-1995),
ngekwemukela kweNdvuna yeTemfundvo kanye nekubonisana neNdvuna yeTemisebenti,
wente lemitsetfomgomo lekuleShejuli.
ISHEJULI
SAHLUKO 1: TIMISO JIKELELE
- Tinchazelo
SAHLUKO 2: LUHLAKAMSEBENTI LWAVELONKHE LWETICU
- Kusungulwa
- Sakhiwo seluHlakamsebenti lwaVelonkhe lwetiCu
- Tehlukanisi tetigaba
- Kuniketwa kwetigaba kumazinga neticu
- Kubhaliswa kwemazinga neticu ngaphasi kweluHlakamsebenti lwaVelonkhe
lwetiCu
- Timfuneko tekubhaliswa kwemazinga eyunithi nemazinga
- Timfuneko tekubhaliswa kweticu
- Timfuneko letengetiwe tekubhaliswa kweticu kutigaba 1 kuya ku-4 kanye
naku-5 kuya ku-8
- Inchubo yekubhaliswa kwemazinga neticu
- Kubhaliswa kwesikhashana kweticu
SAHLUKO 3: IMITIMBA YAVELONKHE YEMAZINGA
- Kusungulwa
- Kubhaliswa kwemiTimba yaVelonkhe yemaZinga
- Kucishwa kwekubhaliswa kwemiTimba yaVelonkhe yemaZinga
- Bulunga bemiTimba yaVelonkhe yemaZinga
- Kwenyulwa kwemalunga ekungena kumiTimba yaVelonkhe yemaZinga
- Kufaka eCenjini ngekuTsasisela
- Kushiywa kwetikhundla ngemalunga emiTimba yaVelonkhe yemaZinga kanye
nekugcwaliswa kwetikhala
- Imisebenti yemiTimba yaVelonkhe yemaZinga
SAHLUKO 4: IMITIMBA YEKUSUNGULA EMAZINGA
- Kwemukelwa nekusungulwa kwemiTimba yekuSungula emaZinga
- Kuhociswa kwekubhaliswa nobe kucitfwa kwemiTimba yekuSungula emaZinga
- Bulunga bemiTimba yekuSungula emaZinga
- Kwenyulwa kwemalunga ekungena kumiTimba yekuSungula emaZinga
- Imisebenti yemiTimba yekuSungula emaZinga
SAHLUKO 5: IMITSETFO YENCHUBO KANYE NEKWESEKELWA
NGETIMALI KWEMICIMBI YEMITIMBA YAVELONKHE NEMITIMBA YEKUSUNGULA EMAZINGA
- Imitsetfo yenchubo
- Kwesekelwa ngetimali kwemiTimba yaVelonkhe yemaZinga kanye nemiTimba
yekuSungula emaZinga
SAHLUKO 6: SIHLOKO LESIFISHA
- Sihloko lesifisha
SENGETO
- Imitsetfo yeNchubo yemiTimba yaVelonkhe yemaZinga
TIMISO JIKELELE
Tinchazelo
- Kulemitsetfomgomo nobe nguliphi ligama nobe sisho lesiniketwe inchazelo
kuloMtsetfo sitawuba naleyo nchazelo kantsi, ngaphandle uma ingcikitsi
ibonisa ngalenye indlela -
"UMtsetfo" kusho uMtsetfo weMkhandlu wetiCu taseNingizimu Afrika,
No 58 wanga-1995;
"likhono lelisetjentiswako" kusho likhono lekusebentisa
imiphumela yekufundza letfolwe ekuchubeni sicu kungcikitsi ngalokufanelekile;
"umcubunguli" kusho umuntfu lobhaliswe neMtimba wekuCinisekisa
emaZinga kuTemfundvo nekuCecesha ngekulandzela tindlela letimiselwe lenjongo
nguMtimba wekuSungula emaZinga, kulinganisa imphumelelo yemazinga neticu
teluHlakamsebenti lwaVelonkhe lwetiCu; kantsi "umcubunguli
lolilunga" kunenchazelo lehambelanako;
"sihlalo" kusho sihlalo weMkhandlu;
"likomiti" kusho nobe nguliphi likomiti leMkhandlu
ngalokuphawulwe kusigaba 7(1) seMtsetfo;
"kufundza lokungumnyombo" kusho loko kufundza lokuphocelekile
lokudzingeke kutimo letifanelekako ngekwengcikitsi yaleso sicu, kantsi
"umnyombo" kunenchazelo lehambelanako;
"liphuzu" kusho lelo nani leliniketwe nguMkhandlu kumahora
lalishumi (10) lalindzelekile ekufundza;
"liCembu lelineNshisekelo leHlatiyako" kusho inhlangano
yavelonkhe lokudzingeke bukhona bayo kuze kutsi imicimbi yeMtimba waVelonkhe
wemaZinga lokubukenwe nawo ibe yimphumelelo;
"imiphumela lehlatiyako" kusho leyo miphumela yemvelo lesisekelo
sako konkhe kufundzisa nekufundza, kantsi "imiphumela yekufundza
nekucecesha kumikhakha legabancako" kunenchazelo lehambelanako;
"uMtimba wekuCinisekisa emaZinga kuTemfundvo nekuCecesha" kusho
umtimba lowemukelwe ngekulandzela sigaba 5(1)(a)(ii) seMtsetfo, lonemtfwalo
wekulawula nekuhlola imiphumela ngekulandzela emazinga neticu tavelonkhe,
futsi loniketwe imisebenti letsite lemayelana nekulawula nekuhlola emazinga
neticu tavelonkhe ngekulandzela sigaba 5(1)(b)(i) seMtsetfo;
"kufundza lokunekutikhetsela" kusho kukhetsa emaphuzu ekwengeta
esigabeni seluHlakamsebenti lwaVelonkhe lwetiCu lesiphawuliwe, lapho
kunekutikhetsela khona kutawucinisekiswa kutsi injongo yesicu iyazuzwa, kantsi
"kutikhetsela" kunenchazelo lehambelanako;
"liKomiti leliLawulako" kusho likomiti lelisungulwe ngekulandzela
sigaba 7(1) seMtsetfo kutsi lichube imisebenti letsite lemisiwe egameni
leMkhandlu;
"siphatsimandla lesilawulako" kusho umuntfu lokhetfwe
ngekulandzela sigaba 4(8) seMtsetfo;
"imiphumela yesigaba sekuphuma" kusho imiphumela lokumele izuzwe
ngumfundzi lofanelekako esigabeni lapho sekashiya luhlelo loluholela kusicu;
"umkhakha" kusho umzila lotsite wekufundza losetjentiswa
njengensita yekuhlelembisa ngaphasi kweluHlakamsebenti lwaVelonkhe lwetiCu;
"kufundza lokusisekelo" kusho kufundza lokuyincenye yekucalisa
nobe sisekelo lokudzingekile kutsi umuntfu atfole lwati, kuceceshwa nobe
kufundza lokuchubekako lokudzingekile ekutfoleni sicu kantsi
"sisekelo" kunenchazelo lehambelanako;
"kucubungula lokuhlanganisele" kusho loluhlobo lwekucubungula
loluvumela umfundzi kutsi abonise likhono lelisetjentiswako futsi
lolusebentisa tindlela tekucubungula letakhako naletifinyetako;
"sehlukanisi sesigaba" kusho leso sitatimende lesichaza sigaba
lesitsite kutigaba letisiphohlongo teluHlakamsebenti lwaVelonkhe lwetiCu;
"lilunga" kusho lilunga leMkhandlu lelikhetfwe yiNdvuna
ngekulandzela sigaba 4 seMtsetfo;
"kuhlatiya" kusho luhlelo lolucinisekisa kutsi kucutjungulwa
kwemiphumela lechazwe ngaphasi kwemazinga neticu teluHlakamsebenti lwaVelonkhe
lwetiCu kunebulungiswa, kunekwetsembeka futsi kunekusimama;
"umtimba wekuhlatiya" kusho umtimba lokhetselwe ikakhulukati
nguMkhandlu ngenjongo yekwenta kuhlatiya;
"UMtimba waVelonkhe wemaZinga" kusho umtimba lobhaliswe
ngekulandzela sigaba 5(1)(a)(ii) seMtsetfo, lonemtfwalo wekusungula emazinga
nobe ticu tetemfundvo nekucecesha, futsi loniketwe imisebenti letsite mayelana
nekubhaliswa kwemazinga neticu tavelonkhe ngekulandzela sigaba 5(1)(b)(i)
seMtsetfo;
"emahora lalindzelekile ekufundza" kusho sikhatsi sekufundza
lesitsatfwa njengalokumele sitsatfwe ngumfundzi lowetayelekile kutsi
ahlangabetane netimfanelo letichaziwe, futsi kufaka ekhatsi imicondvo lefana
nesikhatsi sekutsintsana, sikhatsi lesicitfwe kumfundvo lehlelekile
emsebentini kanye nekutifundzela kwemuntfu ngamunye;
"imiphumela" kusho imikhicito yekugcina lebonakala
ngekwengcikitsi yeluhlelo lwekufundza;
"umfundzi lofanelekako" kusho umfundzi lotfole sicu;
"kwemukelwa kwemfundvo yangaphambilini" kusho kucatsanisa
kwekufundza nesipiliyoni sangaphambilini kwemfundzi kungakhatsaleki kutsi
kutfolwe njani kanye nemiphumela yekufundza yesicu lesitsite, kanye
nekwemukelwa ngekwenjongo yesicu kwaloko lokuhlangabetana netimfuneko;
"sincumo" kusho sincumo seMkhandlu;
"imiphumela lecondzile" kusho lwati, emakhono nesipiliyoni
lesiboniswe kungcikitsi futsi lokusekela munye nobe leminyenti yemiphumela
lehlatiyako;
"kufundza kwebucwepheshe" kusho lwati lwebucwepheshe
lolusengcondvweni loluhambelana nekusetjentiswa emkhakheni webucwepheshe
kantsi "kuba ngucwepheshe kunenchazelo lehambelanako;
"UMtimba wekuSungula emaZinga" kusho umtimba lobhaliswe
ngekulandzela sigaba 5(1)(a)(ii) seMtsetfo, lonemtfwalo wekusungula emazinga
nobe ticu tetemfundvo nekucecesha, futsi loniketwe imisebenti letsite mayelana
nekusungulwa kwemazinga neticu tavelonkhe ngekulandzela sigaba 5(1)(b)(i)
seMtsetfo; kantsi
"lizinga leyunithi" kusho titatimende letibhalisiwe temiphumela
yetemfundvo nekucecesha ledzingekile kanye netindlela letihambisana nayo
naleminye imininingwano yekuphatsa njengobe kuphawulwe kulemitsetfomgomo.
LUHLAKAMSEBENTI LWAVELONKHE LWETICU
Kusungulwa
- Lapha kususngulwa luHlakamsebenti lwaVelonkhe lwetiCu lolutawubonelela
kubhaliswa kwemazinga neticu tavelonkhe.
Sakhiwo seluHlakamsebenti lwaVelonkhe lwetiCu
- (1)LuHlakamsebenti lwaVelonkhe lwetiCu lutawucukatsa tigaba
letisiphohlongo, lokungileso naleso letisawubitwa ngesigaba 1 kuya ku-8,
kantsi nguleso naleso sigaba sitawuchazwa ngenchazelo yesigaba lecacile.
(2) Sigaba 1 seluHlakamsebenti lwaVelonkhe lwetiCu sitawuba
ngulesingenamkhawulo futsi sitawubonelela tigaba letincane letintsatfu
teMfundvo nekuCeceshwa kwalabaDzala lokusiSekelo lapho kutawuniketwa
titifiketi tekuphumelela, kantsi sigaba 8 sitawuba ngulesingenamkhawulo.
(3) Letigaba letisiphohlongo teluHlakamsebenti lwaVelonkhe lwetiCu
titawuhlanganiswa kumizila lemitsatfu letawuchazwa ngalokulandzelako:
- Sigaba 1 nangephasi: umzila weTemfundvo nekuCeceshwa Jikelele
- Tigaba 2 kuya ku-4: umzila weTemfundvo nekuCeceshwa lokuChubekako
- Tigaba 5 kuya ku-8: umzila weTemfundvo nekuCeceshwa lokuPhakeme
(4) LuHlakamsebenti lwaVelonkhe lwetiCu lutawehlukaniswa kumikhakha
yekuhlelembisa lelishumi nambili, lokutawuba ngunayi:
- Umkhakha 01: Tekulima nekuLondvolotwa kweMvelo
- Umkhakha 02 :Temasiko neBuciko
- Umkhakha 03 : Temabhizinisi, Temnotfo netiFundvo tekuPhatsa
- Umkhakha 04: Tifundvo tekuChumana kanye neluLwimi
- Umkhakha 05: Temfundvo, Tekucecesha nekuTfutfukisa
- Umkhakha 06: Tekwakha, buNjiniyela neTheknoloji
- Umkhakha 07: Tifundvo teteBuntfu neTenhlalakahle
- Umkhakha 08: uMtsetfo, iSayensi yeTemphi neTekuphepha
- Umkhakha 09: iSayensi yeTemphilo nemiSebenti yeTenhlalakahle
- Umkhakha 10: iSayensi yalokuPhatsekako, yetiBalo, yemaKhompuyutha
neyeTekuphila
- Umkhakha 11: Telusito
- Umkhakha 12: Kuhlelwa kweSimondzawo neKwakha
(5) UMkhandlu utawuniketa inchazelo lecacile yemkhakha kulowo nalowo
mkhakha wekuhlelembisa futsi utawehlukanisa lowo nalowo mkhakha wekuhlelembisa
kumikhakha lemincane lapho uMkhandlu utawuniketa lowo nalowo mkhakha
ngenchazelo lecacile yemkhakha lomncane.
Tehlukanisi tetigaba
- (1) Lowo nalowo Mtimba waVelonkhe wemaZinga lophawulwe kumtsetfomgomo 12,
utawutimbandzakanya kumiTimba yekuSungula emaZinga njengobe kuphawulwe
kumtsetfomgomo 20, emkhakheni lapho uMtimba waVelonkhe wemaZinga usunguliwe,
kushicilela tinkhombandlela tetehlukanisi tetigaba njengobe kuphawulwe
kumtsetfomgomo 3(1) netibonelo, letitawuchaza luhlelo lwekuniketa tigaba
kumazinga, letinye tincenye teticu kanye neticu.
(2) UMkhandlu utawumisa tehlukanisi tetigaba ngekubonisana nemiTimba
yaVelonkhe yemaZinga khona kutawucinisekiswa kuhambisana kuyo yonkhe imikhakha
kanye nekuhlelembisa kuhlatiywa kwemazinga neticu nekwamhlabawonkhe.
Kuniketwa kwetigaba kumazinga neticu
- (1) Kuniketwa kwetigaba kumazinga, letinye tincenye teticu kanye neticu
kutawentiwa ngalokulandzelako:
- Lowo nalowo Mtimba waVelonkhe wemaZinga njengobe kuphawulwe
kumtsetfomgomo 12 kanye nalowo nalowo Mtimba wekuSungula emaZinga njengobe
kuphawulwe kumtsetfomgomo 20 itawufika kusivumelwano ngesigaba salelo
nalelo zinga leyunithi kanye nelizinga leliniketelwe kusikali lesitigaba
letisiphohlongo njengobe kucatjangwe kumtsetfomgomo 3, ngekunaka indlela
kokubili kwenaba nekujula kwelwati, emakhono kanye nemagugu emkhakha
lomncane locacile kutfutfukiswe kufundza, kanye nendlela munye nobe
ngetulu yemiphumela lehlatiyako ibonwe njengencenye leyehlukile nanobe
lecangacangene yemphumela lomisiwe welizinga leyunithi lelitsintsekako.
- Labo labaphakamisa ticu letesekeleke kumazinga eyunithi batawakha,
ngekulandzela imitsetfo lefanelekile yekuhlanganisa emazinga lakhetsiwe
emayunithi labhaliswe kumikhakha lehlukene, ticu letinemiphumela yekuphuma
kutigaba letingumsebenti wencenye letsite yemazinga lahlanganisiwe
asetjentiswa, kanye neluhlelo lwekuhlanganisa yonkhana imiphumela,
ngalokunjalo lokubonwa njengalokubonisa lizinga (ngekwesikali lesingu 1
kuya ku-8 njengobe kuphawulwe kumtsetfomgomo 3) lapho lwati, emakhono
kanye nemagugu emkhakheni lomncane aye atfolwa kwatsi nemiphumela
lehlatiyako yafakwa, kumphumela locubungekako.
- Labo labaphakamisa ticu letingakesekeleki kumazinga eyunithi batawakha,
ngekulandzela imitsetfo lefanelekile yekuhlanganisa emazinga lakhetsiwe
emayunithi labhaliswe kumikhakha lehlukene, ticu letifaka ekhatsi
imiphumela lesembili yekuphuma kutigaba letingumsebenti wencenye letsite
yemazinga lahlanganisiwe asetjentiswa, kanye neluhlelo lwekuhlanganisa
yonkhana imiphumela, ngalokunjalo lokubonwa njengalokubonisa lizinga
(ngekwesikali lesingu 1 kuya ku-8 njengobe kuphawulwe kumtsetfomgomo 3)
lapho lwati, emakhono kanye nemagugu emkhakheni lomncane aye atfolwa
kwatsi nemiphumela lehlatiyako yafakwa, kumphumela locubungekako wonkhana.
Kubhaliswa kwemazinga neticu ngaphasi kweluHlakamsebenti lwaVelonkhe lwetiCu
- Ngulelo nalelo zinga nesicu lesihlangabetana netimfuneko
letikumitsetfomgomo 7 na-8 titawubhaliswa ngaphasi kweluHlakamsebenti
lwaVelonkhe lwetiCu nguMkhandlu kantsi nguleso naleso sitawuphawulwa
ngenchazelo lecacile.
Timfuneko tekubhaliswa kwemazinga eyunithi nemazinga .
- (1) Lizinga leyunithi litawumiswa ngendlela yekutsi lingasetjentiswa
njengemculu wekucubungula, inkhombandlela yemfundzi kanye nenkhombandlela
yemfundzisi ekulungiseleni tintfo tekufundzisa futsi litawucukatsa loku -
- sihloko selizinga leyunithi;
- siphandla lesibonisa kwemukelwa nguMkhandlu;
- inombolo yelizinga leyunithi;
- sigaba selizinga leyunithi ngaphasi kweluHlakamsebenti lwaVelonkhe
lwetiCu;
- emaphuzu layanyaniswe nelizinga leyunithi;
- umkhakha nemkhakha lomncane welizinga leyunithi;
- lusuku kwekukhishwa;
- lusuku lwekubuyeketwa;
- injongo yelizinga leyunithi;
- kufundza lokucatjangwa kutsi bekukhona ngembi kwekutsi lelizinga
leyunithi licale;
- imiphumela-ngco lokumele icutjungulwe;
- tindlela tekucubungula, kufaka ekhatsi lwati lolufihleke ngekhatsi;
- luhlelo lwekwemukela (kufaka ekhatsi kuhlolisisa) kwelizinga leyunithi;
- luchungechunge lwetitatimende njengenkhombandlela jikelele yemzila,
ingcikitsi kanye nesigaba lesisetjentiswa kulelizinga leyunithi; kanye
- neluhlangotsi "lwemanothi" lokumele lufake ekhatsi imiphumela
lehlatiyako njengobe kuphawulwe kumtsetfomgomo 7(4) kwesekelwa lizinga
leyunithi; kumele kufake ekhatsi tinkhomba telwati lolufihleke ngekhatsi
uma kungakanakwa ngaphasi kwetindlela tekuhlatiya kantsi futsi kungafaki
ekhatsi leminye imininingwano yekwengetelela ngelizinga leyunithi.
(2) Imiphumela lehlatiyako njengobe kuphawulwe kumtsetfomgomo 7(4)
itawufihleka ngekhatsi kwelizinga njengobe kuphawulwe kumtsetfomgomo 7(1):
Ngaphasi kwembandzela wekutsi uma lawo mazinga ayincenye yesicu, leyo
miphumela lehlatiyako lengakafakwa ekhatsi kwemazinga itawufihleka ngekhatsi
kwesicu.
(3) Imiphumela lehlatiyako ifaka ekhatsi kepha ayipheleli kuloku -
- kuphawula nekusombulula tinkinga lapho timphendvulo tibonisa kutsi
kutsetfwe tincumo ngekusebentisa kucabanga lokuhlatiyako
nalokunekusungula.
- kusebenta ngalokufanelekile nalabanye njengelilunga lelicembu, libandla,
inhlangano, umphakatsi.
- kuhlelembisa nekutiphatsa kanye nekuphatsa imisebenti yakho
ngalokunekutiphendvulela nangalokufanelekile.
- kugcogca, kuhlatiya, kuhlelembisa kanye nekucubungula imininingwano
ngalokubutisisako.
- kuchumana ngalokufanelekile usebentisa emakhono alokubonakalako, etibalo
kanye/nobe elulwimi etindleleni tekukhuluma kanye/nobe tekubhala.
- kusebentisa isayensi netheknoloji ngalokufanelekile nangalokuhlatiyako,
ubonise kunakekela kusimondzawo kanye nemphilo yalabanye.
- kubonisa kuvisisa umhlaba wonkhe njengenhlanganisela yetinhlelo
letihlobene nangekwemukela kutsi tingcikitsi tekusombulula tinkinga
ativeli titihambelia todvwa emoyeni.
- kufaka ligalelo ekutfutfukisweni ngalokuphelele kwemuntfu kwalowo nalowo
mfundzi kanye nekutfutfukiswa kwemphakatsi wonkhana kutenhlalakahle
netemnotfo, ngekwenta kutsi kube yinhloso yekucala yanobe nguluphi luhlelo
lwekufundza kutsi kwentiwe wonkhe umuntfu akubone kubaluleka kwaloku:
- kutibuka kanye nekutsatsa indzima kumasu lehlukene kutsi ufundze
ngalokufanelekile;
- kutimbandzakanya njengetakhamuti letinekutiphendvulela emphilweni
yemiphakatsi yendzawo, yavelonkhe kanye neyemhlabawonkhe;
- kuba neluvelelo ngekwemasiko nekwenhlalakahle kumikhakha leyenabile
yemikhakha yetenhlalakahle;
- kutsatsa ematfuba kutemfundvo netemisebenti; kanye
- nekutfutfukisa ematfuba etemabhizinisi.
Timfuneko tekubhaliswa kweticu
- (1) Sicu sitawenta loku-
- sitawumela inhlanganisela lehleliwe yemiphumela yekufundza lenenjongo
nobe tinjongo letibekiwe, futsi letimiselwe kuniketa bafundzi
labafanelekako ngemakhono ekusetjentiswa kanye nesisekelo sekufundza
lokuchubekako;
- sitawengeta linani kumfundzi lofanelekako mayelana nekumhlomisa
njengemuntfu ngaloku: kuniketa sitfunti, kwemukelwa, kuhlonishwa
nelayisensi, kunconotwa kwekutsengiseka kanye nekutfola umsebenti;
nekuvuleka kwematfuba ekutfola imfundvo nekuceceshwa lokwengetiwe;
- sitawuniketa inzuzo kumphakatsi kanye nakumnotfo ngekunconota kuba
sakhamuti, kwengeta umkhicito kutenhlalakahle netemnotfo, kunikete
ikakhulukati bantfu labanemakhono/labanebucwepheshe kanye nekugucula
nekulungisa simo sekungalingani;
- sitawuhambisana netinhloso teluHlakamsebenti lwaVelonkhe lwetiCu
leticuketfwe kusigaba 2 seMtsetfo;
- sitawuba nayo yomibili imiphumela lehlatiyako legabanca imikhakha
nalecondzile futsi lenconota kufundza kwemphilo yonkhe;
- uma kuhambelana, sitawucatsaniseka kumhlabawonkhe;
- sitawufaka ekhatsi kucubungula lokuhlanganisele ngalokufanelekile khona
kutawucinisekiswa kutsi injongo yalesicu iyazuzwa, kantsi loko kucubungula
kutawusebentisa luchungechunge lwetinhlelo tekuhlanganisa nekufinyeta
njengetihenco, kulingisa, kucubungula etindzaweni tekusebentela, luhlolo
ngekukhuluma kanye nangalokubhaliwe; futsi
- sitawubonisa kumitsetfo leyengamele kuniketwa kwaleso sicu kutsi leso
sicu singatfolwa ngalokuphelele nobe ngekwencenye ngekwemukelwa
kwekufundza kwangaphambilini, lokungumcondvo lofaka ekhatsi kepha
ungapheleli kumiphumela yekufundza letfolwe ngekufundza lokuhlelekile,
kanye nalokungakahleleki kanye nesipiliyoni semsebenti .
(2) Sekawonkhe angu-120 (likhulu nemashumi lamabili) nobe ngetulu emaphuzu
latawudzingeka kutsi kubhaliswe sicu kutigaba 1 kuya ku-8, kantsi linani
lelincane lelingu-72 (emashumi lasikhombisa nakubili) lemaphuzu lokumele
atfolwe kulesigaba nobe ngetulu kwalesigaba lapho lesicu sibhaliswe khona,
kantsi lelinani letigaba temaphuzu layincenye lesele (emashumi lamane
nesiphohlongo) litawuphawulwa: Ngaphasi kwembandzela wekutsi sicu
lesinemaphuzu langaphasi kwalangu-120 singanakwa uma sihlangabetana
netimfuneko letikumtsetfomgomo 8(1) futsi sihambisana netinjongo
teluHlakamsebenti lwaVelonkhe lwetiCu leticuketffwe kusigaba 2 seMtsetfo.
(3) UMkhandlu utawubhalisa sicu ngekulandzela luhlobo kanye nesigaba
lokutawumiswa ngekulandzela linani selilonkhe lemaphuzu ladzingekile
ngekulandzela lendlela lelandzelako:
- UMkhandlu utawubhalisa sicu njengeSitifiketi saVelonkhe kutigaba 1 kuya
ku-8 uma sinemaphuzu langu-120 (likhulu nemashumi lamabili) nobe ngetulu
kanye nemaphuzu langu-72 (emashumi lasikhombisa nakubili) kusigaba nobe
ngetulu kwesigaba lapho lesitifiketi sibhaliswe khona: Ngaphasi
kwembandzela wekutsi uma uMkhandlu uye wahlola wase ubona kutsi sicu
lesinemaphuzu langephasi kwelinani siye sahlangabetana netimfuneko
temtsetfomgomo 8(1), lemfuneko lephawulwe ngenhla ayisanakwa bese kutsi
leso sicu sibhaliswe njengeSitifiketi saVelonkhe.
- UMkhandlu utawubhalisa sicu njengeDiploma yaVelonkhe uma inelinani
lelincane lemaphuzu langu-240 (emakhulu lamabili nemashumi lamane)
lokungenani langu-72 (emashumi lasikhombisa nakubili) kumele kube
ngemaphuzu lasesigabeni 5 nobe ngetulu.
- UMkhandlu utawubhalisa sicu njengeSicu saVelonkhe sekuCala uma
sinelinani lelincane lemaphuzu langu-360 (emakhulu lamatsatfu nemashumi
lasitfupha) lokungenani langu-72 (emashumi lasikhombisa nakubili) kumele
kube ngemaphuzu lasesigabeni 6 nobe ngetulu.
(4) UMkhandlu utawuphindze ubhalise ticu letiphelele (letingasuselwa
kumazinga eyunithi) letihlangabetana netimfuneko letisisekelo letiphawulwe
kumtsetfomgomo 11(1)(c) ngetulu kwetimfuneko temitsetfomgomo 8(1), 8(2), 8(3)
kanye nakumtsetfomgomo
(5) UMkhandlu ngemuva kwekubhaliswa utawuchaza leso naleso sicu
ngekweluhlobo, sigaba, linani lemaphuzu kanye nesihloko lesicacisa injongo
yaso lesisekelo.
Timfuneko letengetiwe tekubhaliswa kweticu kutigaba 1 kuya ku-4 kanye
netigaba 5 kuya ku-8
- (1) Khona kutawubhaliswa kutigaba 1 kuya ku-4 letimfuneko letengetiwe
letilandzelako titawusebenta:
- Linani lelincane lemaphuzu langu-72 (emashumi lasikhombisa nakubili)
liyadzingeka ezingeni nobe ngetulu kwelizinga lapho sitifiketi siniketwa
khona, lokungemaphuzu latawufaka ekhatsi kufundza lokusisekelo,
lokungenani kuwo emaphuzu langu-20 (emashumi lamabili) kumele avele
kumkhakha wetiFundvo tetekuchumana kanye neluLwimi, kantsi kwengeta lapho
emaphuzu langu-16 (lishumi nesitfupha) kumele avele kumkhakha lomncane
wetiBalo kufaka ekhatsi kusebenta ngetinombolo uma kutsintsa titifiketi
kusigaba 1.
- Linani lelincane lemaphuzu langu-36 (emashumi lamatsatfu nesitfupha)
kusigaba 1 nalangu-52 (emashumi lasihlanu nakubili) kutigaba 2 kuya ku-4
latawehlukaniswa kutinhlangotsi letinguMnyombo naleto letiKhetfwako,
lekunguleso naleso sicu kumele siphawule kusatjalaliswa kwemaphuzu
ladzingekile kuletinhlangotsi: Ngaphasi kwembandzela wekutsi
luchungechunge lwemaphuzu langetiwe lutawenaba ngalokwenele kutsi kunikete
bafundzi litfuba lekuchubeka netifundvo labatitsandzela tona.
- Ngemnyaka wa-2002, lokungenani langu-16 (lishumi nesitfupha) kulamaphuzu
langu-52 (emashumi lasihlanu nalamabili) etitifiketi kutigaba 2 kuya ku- 4
kumele kube ngulavela kumikhakha lemincane lebukene nekukwati kufundza
nekubhala tiBalo.
(2) Kwengeta lapho, khona kutawubhaliswa kutigaba 5 kuya ku-8 linani
lemaphuzu ladzingekile kumfundvo lesiSekelo, lenguMnyombo nalenekutiKhetsela,
lekulinani lelitawufaneleka mayelana nesicu lokudzinga kubhaliswa kwaso:
Ngaphasi kwembandzela wekutsi uMkhandlu ungafuna kutsi tizatfu talelinani
nekusatjalaliswa kwemaphuzu tiniketwe.
Inchubo yekubhaliswa kwemazinga neticu
- (1) Lizinga leyunithi, lizinga nobe sicu lesihlangabetana netimfuneko
tekubhaliswa singaletfwa kutsi sibhaliswe kuMkhandlu tinhlangano letisungula
lelo zinga leyunithi, lizinga nobe sicu ngekusebentisa imiTimba yaVelonkhe
yemaZinga njengobe kuphawulwe kumtsetfomgomo 12.
(2) UMkhandlu ungabhalisa lelo nalelo zinga leyunithi, lizinga nobe sicu
lesihlangabetana netimfuneko tekubhaliswa ngesikhatsi lesiminyaka lemitsatfu,
kantsi lokubhaliswa kutawuvuselelwa.
(3) Enyangeni yekucala kukhalenda yemnyaka wesitsatfu ngemuva kwekubhaliswa
kwelizinga leyunithi, lizinga nobe sicu uMkhandlu utawudzinga kutsi lowo
nalowo Mtimba waVelonkhe wemaZinga njengobe kuphawulwe kumtsetfomgomo 12
ubuyekete lelo nalelo zinga leyunithi, lizinga nobe sicu lesiletfwe kuwo kutsi
sibhaliswe uphindze uhlole kufaneleka kwawo kutsi kuvuselelwe kubhaliswa:
Ngaphasi kwembandzela wekutsi loko kubuyeketwa kanye nekuhlolwa kwekufaneleka
kutawuhambisana netizatfu tekuvuselela nobe lokunye futsi kutawubonisa indlela
letimfuneko letibekwe kulemitsetfomgomo kuhlangatjetenwe nato.
(4) Lizinga leyunithi, lizinga nobe sicu lesibhaliswe ngaphasi
kweluHlakamsebenti lwaVelonkhe lwetiCu litawuba yimphahla lengasetjentiswa
ngumphakatsi wonkhe.
Kubhaliswa kwesikhashana kweticu
- (1) UMkhandlu, kusukela kumhlaka 1 Julayi 1998 kuya kumhlaka 30 Juni 2003,
unganiketa kubhaliswa kwesikhashana kuleso naleso sicu lesivele sikhona
ngalokuke kwemukelwa sikhungo lesemukelwe nguMkhandlu: Ngaphasi kwembandzela
wekutsi-
- leso naleso sicu siletfwa kuMkhandlu ngendlela leyemukelwe yiSAQA,
ngembi kwamhlaka 1 Julayi 1998, kutsi sibhaliswe;
- leso sicu, njengobe sibhalisiwe siletfwa emkhatsini kwamhlaka 1 Julayi
1998 namhlaka 30 Juni 2000, ngendlela lekuphawulwe kumtsetfomgomo 11(1)(c)
kumunye nobe ngetulu wemiTimba yaVelonkhe yemaZinga kutsi sisetjentwe;
- leso sicu sicuketse loku-
- sitatimende senjongo yalesicu;
- imicabango yekufundza losekuvele kukhona ngembi kwekutsi loluhlelo
loluholela kulesicu lucalwe;
- imiphumela yetigaba tekuphuma njengobe kuphawulwe kumtsetfomgomo
5(1)(b) na-(c) kanye netindlela letihambisanako tekucubungula;
- linani lelincane lemaphuzu ladzingekile kutigaba letitsite nobe linani
lelikhulu lemaphuzu uma lawa engca emanani lamancane laphawulwe
kumtsetfomgomo 8 nobe 9;
- kucubungula lokuhlanganisele lokufakwe ngalokufanelekile kucinisekisa
kutsi injongo yalesicu iyazuzwa;
- kuchumanisa lokungahle kube khona neticu letihambisanako (lokungahle
kube kuhlelenjiswa kwemvelo nobe kwekutentela kwekuchumanisa);
- tindlela tetimiso tekubhaliswa kwebacubunguli;
- tintfo lokungakhetfwa kuto tekuhlatiya lokufaka ekhatsi sincomo
semtimba nobe imitimba yekuhlatiya; kanye
- nekutsi leso sicu sihlangabetana netimfuneko letiphawulwe
kumitsetfomgomo 8 na-9;
- asikho sicu lesitawuletfwa kutsi sibhaliswe kwesikhashana ngemuva
kwamhlaka 30 Juni 2003, kantsi nekubhaliswa kweticu ngekulandzela
lomtsetfomgomo kutawuphela ngalolo suku.
IMITIMBA YAVELONKHE YEMAZINGA
Kusungulwa
- (1) UMtimba waVelonkhe wemaZinga utawuba yincenye levelele yeMkhandlu,
ubika kuMkhandlu kantsi kutawuba namunye uMtimba waVelonkhe wemaZinga
losungulwako ngekwemkhakha ngekulandzela sigaba 5 seMtsetfo, bese ubhaliswa
nguMkhandlu.
(2) Kumkhakha lapho kungekho uMtimba waVelonkhe wemaZinga losunguliwe nobe
lobhalisiwe, nobe kubhaliswa kweMtimba waVelonkhe wemaZinga kuye kwacishwa
nobe uMkhandlu ukubona kunesidzingo, uMkhandlu utawuchubeka nemisebenti
nemitfwalo lokumele iniketwe kulowo Mtimba waVelonkhe wemaZinga.
(3) UMtimba waVelonkhe wemaZinga utawusungulwa kulowo nalowo mkhakha
njengobe kuphawulwe kumtsetfomgomo 3(4).
Kubhaliswa kwemiTimba yaVelonkhe yemaZinga
- (1) Lowo nalowo Mtimba waVelonkhe wemaZinga, ngemuva kwekusungulwa kwawo
kanye nekukhetfwa kwemalunga awo, utawuniketwa sitifiketi sekubhaliswa
nguMkhandlu lokusitifiketi lesitawusebenta kudzimate kuphele iminyaka
lemitsatfu kusukela kulolusuku lwekusungulwa kwalowo Mtimba waVelonkhe
wemaZinga.
(2) Lowo nalowo Mtimba waVelonkhe wemaZinga, ngenyanga yekucala kumnyaka
wesitsatfu wekubhaliswa kwawo, utawufaka sicelo sekubhaliswa kabusha uphindze
usho netizatfu tekutsi kungani loko kubhaliswa kabusha kumele kuvunyelwe, usho
nemiphumela lezuzwe nguMtimba waVelonkhe wemaZinga kuleminyaka lemibili
leyengcile.
Kucishwa kwekubhaliswa kwemiTimba yaVelonkhe yemaZinga
- Kubhaliswa kweMtimba waVelonkhe wemaZinga kungacishwa uma, ngekubona
kweMkhandlu, wehluleka kwenta imisebenti yawo ngalokugculisako.
Bulunga bemiTimba yaVelonkhe yemaZinga
- (1) Tinhlangano, letitawuba mitimba yavelonkhe yebabambimsuka
labanenshisekelo lesembili kumkhakha futsi letitawuwela ngaphasi kwamunye nobe
ngetulu kwaletinhlangotsi letisitfupha setinhlangano letiphawulwe
kumtsetfomgomo 16(2)(a), titawucelwa kutsi tenyule emalunga latawungena
kumiTimba yaVelonkhe yemaZinga.
(2) Lawo malunga atawukhetfwa nguMkhandlu ngemuva kwekubonisana kanye
nekubambisana nemitimba letsintsekako, kanye nekulandzela emandla laniketwe
yiPhalamende nabohulumende betifundza, sidzingo sekuba nekumelela
nebulungiswa, kulinganiswa kanye nesipiliyoni lesifanelekile ngekulandzela
umsebenti wemiTimba yaVelonkhe yemaZinga.
(3) Emagama alabo bantfu labenyulwe kutsi bangene njengemalunga emiTimba
yaVelonkhe yemaZinga kanye nemitimba yabo yavelonkhe yebabambimsuka
atawushicilelwa kuMculu waHulumende bese kucelwa kuphawula mayelana
nekwemukeleka kwabo njengalabenyuliwe kanye nekuba nekumelela kwalemitimba
yavelonkhe yebabambimsuka labanenshisekelo lesembili kulomkhakha.
(4) Ngekwemukelwa, uMkhandlu utawukhipha titifiketi letisemtsetfweni
tekwemukelwa kwalowo nalowo lonyuliwe lophumelele.
(5) UMkhandlu utawuba nelilungelo lekukhetsa emalunga langetiwe kumiTimba
yaVelonkhe yemaZinga kucinisekisa kutsi imiTimba yaVelonkhe yemaZinga
ihlangabetana netimfuneko temtsetfomgomo 16(1).
Kwenyulwa kwemalunga ekungena kumiTimba yaVelonkhe yemaZinga
- (1) Tinhlangano letihlose kwenyula bantfu labatawungena kumiTimba
yaVelonkhe yemaZinga kumele tibe neluvelelo mayelana nesidzingo sebulungiswa
nekulinganisa, futsi titawenyula bantfu -
- labatawukwati kubukana netindzaba temkhicito, bulungiswa, inshisekelo
yemphakatsi kanye nekucatsaniseka kwamhlabawonkhe njengekuhlobana kwako
netemfundvo nekucecesha;
- labatsatfwa ngenhlonipho nekwemukeleka kutinhlangotsi letehlukene
tesigodzi lesitsintsekako lokufaka ekhatsi kepha kungapheleli kulabo
labatfola inhlonipho, labanesipiliyoni nemakhono ladzingekako kulomkhakha,
banelwati lolwenele ngemasu netinchubomgomo tenhlangano ekwenyuleni futsi
banekwesekelwa nobe kusitwa ngulenhlangano;
- labakwatiko kuvakalisa nekulamula ngetidzingo nenshisekelo yato tonkhe
tigaba ngekhatsi kwemkhakha longaphasi kweMtimba waVelonkhe wemaZinga;
- labakwatiko kutsatsa tincumo letihlatiyekile ezingeni lelisetulu; futsi
- labatinikele eluhlelweni lwekuchumana ngetindlela timbili emkhatsini
kweMtimba waVelonkhe wemaZinga kanye nesigodzi.
(2) Tinhlangano letifisa kutsi timelwe kumiTimba yaVelonkhe yemaZinga
titawucondziswa kuticelo tato tekumelwa nguloku lokulandzelako:
- Lowo nalowo Mtimba waVelonkhe wemaZinga utawuba netinhlangotsi
letisitfupha netinhlangano letingunati: emaTiko aHulumende, emabhizinisi
lahlelekile, basebenti labahlelekile, baPhakeli beTemfundvo nekuCecesha,
emaCembu eNshisekelo leHlatiyako kanye netinhlangano
teMphakatsi/tebaFundzi.
- Lolo nalolo luhlangotsi lwetinhlangotsi lutawuniketwa litfuba lekuba
nebameleli labasitfupha kanye nelinani lelisetulu lebameleli labasungula
uMtimba waVelonkhe wemaZinga litawuba ngemashumi lamatsatfu nesitfupha
(36) ngaphandle uma uMkhandlu ubona ngalokunye.
- Ngetulu kwetinkhombandlela letiphawulwe kumtsetfomgomo 16(a) na-(b)-
- bameleli bembuso batawufaka ekhatsi emaTiko eTemfundvo neTemisebenti
kanye, uma kunesidzingo, lamanye ematiko ahulumende, bameleli betifundza
kanye nabetikolo;
- bemabhizinisi lahlelekile nebasebenti labahlelekile ngamunye batawuba
nebameleleli labasitfupha, lababili babo ngelicembu babe bameleli
labanelwati ngenchubomgomo nekuhlatiya, kantsi laba labanye babe
bambandzakanyeka ngalokubonakalako kumkhakha weMtimba waVelonkhe
wemaZinga;
- baphakeli betemfundvo nekucecesha kumele bamelele uMzila weTemfundvo
nekuCeceshwa Jikelele, uMzila weTemfundvo nekuCecesha lokuChubekako
kanye neMzila weTemfundvo nekuCeceshwa lokuseZingeni leliseTulu;
- sihlalo weMkhandlu nobe lilunga leMkhandlu lelikhetsiwe utawuba
lilunga ngekwesikhundla sakhe kulowo nalowo Mtimba waVelonkhe wemaZinga;
- siphatsimandla lesilawulako seMkhandlu nobe lomele lowo utawuphindze
abe lilunga lalowo nalowo Mtimba waVelonkhe wemaZinga; kantsi
- lamanye emalunga eMkhandlu angahambela imihlangano yeMtimba waVelonkhe
wemaZinga ngekuhlela ngaphambilini naSihlalo waloMtimba waVelonkhe
wemaZinga lotsintsekako.
Kufaka eCenjini ngekuTsasisela
- (1) Kufaka eCenjini ngekuTsasisela kwetinhlangano letitsintfwa micimbi
yeMtimba waVelonkhe wemaZinga kutawentiwa ngekulandzela sigaba 5 seMtsetfo.
(2) Kufaka eCenjini ngekuTsasisela kutawenta loku -
- kutawuba netinhlangano njengobe kuphawulwe kumtsetfomgomo 17(1) letifake
sicelo sekuhleliswa ngalokunjalo;
- kutawubonisa imiTimba yaVelonkhe yemaZinga, emazinga kanye neticu
letitawutsintsa nobe letingahle titsintse leto tinhlangano, kanye nekutsi
nguwaphi emazinga neticu leto tinhlangano letitawuvunyelwa kusebenta
ngaphasi kwato ngeKufakwa eCenjini ngekuTsasisela;
- kutawutfolakala ngekusebentisa emakheli aletinhlangano njengobe
kuphawulwe kumtsetfomgomo 17(1) letifake sicelo sekuhleliswa ngalokunjalo;
- kutawuba neligunya lekwenta tiphakamiso njengobe kumiswe ngekwesikhundla
sebulunga bako lobusungulwe ngekulandzela umtsetfomgomo 17(3), wemiTimba
yekuSungula emaZinga kanye nemiTimba yaVelonkhe yemaZinga mayelana
nemazinga neticu kanye nekusebentiseka kwaloku kutidzingo-ngco tako:
Ngaphasi kwembandzela wekutsi leto tiphakamiso titawentiwa kungakapheli
tinsuku letingu-30 ngemuva kwekutfunyelwa kwetatiso leticela tiphakamiso;
- kutawuba neligunya lekucela kugodlwa kwekubhaliswa kwemazinga ngaphandle
uma tiphakamiso letentiwe tiye tacutjungulwa tase tiphendvulwa
ngalokufanelekile: Ngaphasi kwembandzela wekutsi akukho lizinga
lelitawubhaliswa ngaphandle kwekutsi Kufaka eCenjini ngekuTsasisela
lokutsintsekako kubonisenwe nako ngencwadzi; futsi
- kutfole kwesekelwa ngetimali njalo kuMkhandlu.
(3) Sikhundla semalunga eKufaka eCenjini ngekuTsasisela sitawuba
ngalokulandzelako:
- Lilunga leKufaka eCenjini ngekuTsasisela ngesikhundla salo
litawuvunyelwa kungena kumazinga neticu talowo nalowo Mtimba waVelonkhe
wemaZinga: Ngaphasi kwembandzela wekutsi emalunga laniketwe kungena
lokuphelele angeke aphindze abe ngemalunga anobe ngumuphi uMtimba
waVelonkhe wemaZinga, futsi ngaphasi kwembandzela wekutsi uma
kutinhlangano letinetinhlangano letikhoselile, ayikho inhlangano
lekhoselile letawuba lilunga lanobe ngumuphi uMtimba waVelonkhe wemaZinga.
- Lilunga leKufaka eCenjini ngekuTsasisela ngesikhundla salo
litawuvunyelwa kungena kuphela kumazinga neticu kuphela talowo nalowo
Mtimba waVelonkhe wemaZinga lapho lingesilo lilunga khona: Ngaphasi
kwembandzela wekutsi uma kutinhlangano letinetinhlangano letikhoselile
nobe labanye bakhoseli, lapho munye nobe ngetulu babo bangemalunga
emiTimba yaVelonkhe yemaZinga, lowo lokhoselile lotsintsekako utawenta
kunye kuloku:
- utawushiya bulunga beMtimba waVelonkhe wemaZinga lotsintsekako kuze
kutsi inhlangano ivunyelwe kungenela emazinga neticu talowo Mtimba
waVelonkhe wemaZinga, nobe
- utawenta tiphakamiso egameni lalenhlangano letsintsekako, njengencenye
yekuchuba imisebenti leniketiwe yeMtimba waVelonkhe wemaZinga
lotsintsekako.
(4) UMkhandlu utawugcina irejista yemalunga eKufaka eCenjini ngekuTsasisela
kantsi lerejista itawucukatsa emagama nemakheli alelo nalelo lunga.
Kushiywa kwetikhundla ngemalunga emiTimba yaVelonkhe yemaZinga kanye
nekugwaliswa kwetikhala
- (1) Sihlalo nobe lelinye lilunga leMtimba waVelonkhe wemaZinga leliphawulwe
kumtsetfomgomo 16 litawushiya sikhundla salo uma -
- imphahla yakhe idliwa nobe enta kutincengela nalabo labakweletako;
- avalelwa njengemuntfu longakaphili kahle engcondvweni ngekulandzela nobe
ngumuphi umtsetfo;
- angabi khona emihlanganweni lemitsetfu lelandzelanako yeMtimba
waVelonkhe wemaZinga ngaphandle kwemvumo yeMtimba waVelonkhe wemaZinga;
- ahocisa ngekuniketa satiso lesibhaliwe kuMkhandlu; nobe
- atfolakala, ngesikhatsi sekuphatsa kwakhe sikhundla, anelicala
ngesephulomtsetfo bese agwetjwa kuyovalelwa ejele ngaphandle kwelitfuba
lekukhokha inhlawulo.
(2) Tikhala letibangelwe kushiywa kwetikhundla ngemalunga ngunobe nguliphi
lilunga leMtimba waVelonkhe wemaZinga titawugcwaliswa ngekulandzela
imitsetfomgomo 15 na-16.
Imisebenti yemiTimba yaVelonkhe yemaZinga
- (1) UMtimba waVelonkhe wemaZinga utawenta loku -
- utawuchaza uphindze uncome kuMkhandlu ngemincele yemkhakha lovelele
lapho usungulwa, ngelinani lelifakwe ngumkhakha kufaka ekhatsi kepha
kungapheleli kutinhlelo, imikhicito nobe imisebenti, lehlobene naleminye
imikhakha;
- utawuchaza uphindze uncome kuMkhandlu ngeluhlakamsebenti lwemikhakha
lemincane lolutawusetjentiswa njengenkhombandlela yekwemukelwa kanye/nobe
kusungulwa kwemiTimba yekuSungula emaZinga;
- utawemukela uphindze/nobe usungule miTimba yekuSungula emaZinga ngaphasi
kweluhlakamsebenti wemikhakha lemincane, nobe uhocise nobe ucishe loko
kwemukelwa nobe kusungulwa;
- utawucinisekisa kutsi umsebenti wemiTimba yekuSungula emaZinga
uhlangabetana netimfuneko tekubhaliswa kwemazinga neticu njengobe kumiswe
nguMkhandlu;
- utawuncoma kubhaliswa kwemazinga ngaphasi kweluHlakamsebenti lwaVelonkhe
lwetiCu kuMkhandlu;
- utawuncoma kubhaliswa kweticu kuMkhandlu;
- utawugcina ticu tisesikhatsini uphindze utibuyekete;
- utawubonisana nemiTimba yekuCinisekiswa kwemaZinga eTemfundvo
nekuCeceshwa mayelana netinchubo kutsi kutawunconywa emazinga neticu
letinsha, nobe kuchibiyela emazinga kanye nemazinga labhalisiwe;
- utawuchaza timfuneko kanye netindlela tekucubungula letitawusetjentiswa
miTimba yekuCinisekiswa kwemaZinga eTemfundvo nekuCeceshwa;
- utawukhetsa tiphatsimandla, lawo makomiti nemalunga emakomiti njengobe
kudzingekile kwenta umsebenti lomiselwe, ngekubonisana neMkhandlu; futsi
- utawenta nobe ngumiphi leminye imisebenti njengobe unganiketwa njalo
ngesikhatsi nguMkhandlu.
(2) Ekwenteni imisebenti lephawulwe kumtsetfomgomo 19(1), uMtimba
waVelonkhe wemaZinga utawenta loku-
- utawutfobela tincumo teMkhandlu mayelana nekutfutfukiswa nekusetjentiswa
kweluHlakamsebenti lwaVelonkhe lwetiCu;
- utawubonisana netingcweti emikhakheni lebekiwe mayelana
nekushayemhlolweni nekwemukeleka kwemiphumela yaleyo micimbi kanye nekutsi
leyo miphumela ifakwe ngaphasi kwekuhlolisiswa;
- utawushicilela imiphumela yaleyo micimbi kuMculu waHulumende kutsi
emacembu lanenshisekelo aphawule ngayo;
- utawucinisekisa kutsi imiphumela yaleyo micimbi ifakwa ngaphasi kweliso
lekuhlolisisa leKufaka eCenjini ngekuTsasisela njengobe kuphawulwe
kumtsetfomgomo 17, ngembi kwekuniketwa kuMkhandlu.
IMITIMBA YEKUSUNGULA EMAZINGA
Kwemukelwa nekusungulwa kwemiTimba yekuSungula emaZinga
- (1) Lowo nalowo Mtimba waVelonkhe wemaZinga ungemukela nobe usungule leyo
miTimba yekuSungula emaZinga emikhakheni yawo lechaziwe njengobe kudzingwa
luhlakamsebenti lwemikhakha lemincane lenconywe futsi yemukelwa nguMkhandlu.
(2) Ekwamukeleni nobe ekusunguleni imiTimba yekuSungula emaZinga uMtimba
waVelonkhe wemaZinga lotsintsekako utawucale ufake sicelo kusakhiwo sawo futsi
lesisebenta ngekwetinyatselo letiphawulwe kulona mtsetfomgomo kanye
nakumtsetfomgomo 20(3) nobe ngekweluhlelo lolufanako lolwemukelekile
kuMkhandlu, bese usebentisa lolo luhlelo kuyo yomibili imitimba lefisa
kwemukelwa nobe lokubonakala kunesidzingo sekutsi ingasungulwa: Ngaphasi
kwembandzela wekutsi utawenta loku -
- utawuncuma ngenjongo yekuchazwa kwemkhakha bese uhlatiya nalokucuketfwe
kulowo mkhakha;
- utawumisa imincele yemikhakha lecacile ngekwelinani lelengetwa
kulomkhakha kufaka ekhatsi kepha kungapheleli kuloluhlelo, umkhicito nobe
umsebenti lohlobene naleminye imikhakha;
- utawuphawula imikhakha yendzabuko naleyo lekungesiyo yendzabuko
yetemfundvo, tinhlangotsi temsebenti, itheknoloji nesimondzawo
lesihambelana nalomkhakha;
- utawucombela nobe ubiketele ngekuhlangana emkhatsini kwemkhakha kanye
nemnotfo wavelonkhe eminyakeni lengu- 3, 5 nalengu-10, ngaloko kufaka
ekhatsi kepha kungapheleli ekucombeleni kutsi ngabe lomkhakha kunekwenteka
ukhule nobe ushwabane nobe ungasabi nasidzingo, ngabe kubaluleka kwawo
kutemnotfo kungahle kube yini kanye nekutsi ngabe kungayiphi indlela lapho
ungahle ugucuke khona;
- utawetama kucinisekisa ngeluhlolo lolutimele, kutsi lomkhakha njengobe
uchaziwe uphelele;
- utawuphawula imikhakha lemincane lecacile ngekuhlatiya ligalelo layo
leliphucula linani;
- utawuphawula umsebenti wemitsetfo lekhona nalehlongotwako kulemikhakha,
imikhakha lemincane kanye netigaba, bese uhlela ngalokufanelekile; futsi
- utawumisa luhlelo lwekusebenta ngebhizinisi lwekutfutfukisa uMtimba
waVelonkhe wemaZinga nobe uMtimba wekuSungula emaZinga lolufaka ekhatsi
imiphumela, licebo lekuchumana nekukhangisa, ibhajethi kanye nemzila
wesikhatsi.
(3) Ekufakeni sicelo sekubhaliswa njengeMtimba wekuSungula emaZinga lofake
sicelo utawenta loku -
- utawuchaza luhlelo lwekubonisana nobe lwekuconisana lolusetjentiswe
ekufakeni lesicelo kanye nekucinisekisa kutsi labanye labangahle bafake
ticelo ngaphasi kwemkhakha lomncane baye bambandzakanywa futsi
bayasesekela lesicelo nobe batimisele kuba ngulabanye labafaka ticelo
telwemukelwa nabo;
- utawuniketa imiculu yekwesekela lesicelo kanye nenchazelo yemkhakha
lomncane lokufakwa sicelo sawo; futsi
- utawubonisa kwemukelwa kwesincumo seMkhandlu njengemncamlajucu futsi
lesibophako, ngemuva kwekutsi sikhalo lesengcisiwe sesiye salalelwa
ngalokusemtsetfweni nguMkhandlu.
(4) Lowo nalowo Mtimba wekuSungula emaZinga, ngekwemukela nobe
ngekusungulwa, utawuniketwa sitifiketi sekubhaliswa nguMtimba waVelonkhe
wemaZinga, kantsi lesitifiketi sitawusebenta esikhatsini lesingengci iminyaka
lemitsatfu kusukela kulolusuku lwekwemukelwa nobe lwekusungulwa kantsi
sitawuchaza nemagunya aloMtimba ngekulandzela emazinga neticu lotawutisungula.
(5) UMtimba wekuSungula emaZinga ngalokwetayelekile utawusongwa ngemuva
kwekucedza emagunya lomiselwe wona.
(6) UMtimba wekuSungula emaZinga ungacela kwelulelwa sikhatsi salokuniketwa
kwesitifiketi sawo sekubhaliswa, kuMtimba wawo waVelonkhe wemaZinga. Leso
sicelo sekwelulelwa sikhatsi sitawentiwa ngalokubhaliwe lokungenani kusasela
tinsuku letingu-30 ngembi kwekuphela kwesikhatsi sesetifiketi sekwemukelwa.
Kuhociswa kwekubhaliswa nobe kucitfwa kwemiTimba yekuSungula emaZinga
- (1) UMtimba wekuSungula emaZinga ungaba nekubhaliswa kwawo kuhociswe uma,
ngekubona kweMtimba waVelonkhe wemaZinga njengobe kucinisekiswe nguMkhandlu,
wehluleka kwenta imisebenti yawo ngalokugculisako.
(2) UMtimba wekuSungula emaZinga utawucitfwa uma sitifiketi sawo
sekubhaliswa siphelelwa sikhatsi nobe uma sewucedze indzima yawo njengobe
iphawulwe kusitifiketi sekubhaliswa.
Bulunga bemiTimba yekuSungula emaZinga
- (1) Tinhlangano, letitawuba mitimba yavelonkhe yebabambimsuka
labanenshisekelo lesembili kutemfundvo nekucecesha futsi labatawuchamuka
kulamacembu lanenshisekelo netingcweti titawucelwa kutsi tenyule emalunga
latawungena kumiTimba yekuSungula emaZinga, lokutawuba ngemalunga
latawukhetfwa nguMtimba wekuSungula emaZinga lomele lowo mkhakha ngemuva
kwekubonisana kanye nekubambisana nemitimba letsintsekako, kanye
nekulandzela emandla laniketwe yiPhalamende nabohulumende betifundza,
sidzingo sekuba nekumelela nebulungiswa, kulinganiswa kanye nesipiliyoni
lesifanelekile ngekulandzela umsebenti wemiTimba yekuSungula emaZinga.
(2) Emagama alabo bantfu labenyulwe kutsi bangene njengemalunga emiTimba
yekuSungula emaZinga kanye nemitimba yabo yavelonkhe yebabambimsuka
kutemfundvo nekucecesha atawushicilelwa kuMculu waHulumende bese kucelwa
kuphawula mayelana nekwemukeleka kwabo njengalabenyuliwe kanye nekuba
nekumelela kwalamacembu ebabambimsuka labanenshisekelo lesembili kutemfundvo
nekucecesha.
(3) Ngekwemukelwa, uMtimba wekuSungula emaZinga utawukhipha titifiketi
letisemtsetfweni tekwemukelwa kwalowo nalowo lonyuliwe lophumelele.
(4) Tinhlangano letifisa kwemukelwa kumiTimba yekuSungula emaZinga
titawukhonjwa indlela ekwenteni tiphakamiso tato tekumelelwa nguloku
lokulandzelako:
- Lowo nalowo Mtimba wekuSungula emaZinga utawuba nebabambimsuka
labasembili kutemfundvo nekucecesha ngaphasi kwemkhakha lomncane,
labatsetfwe kumacembu lanenshisekelo netingcweti letiye taphawulwa
ngekulandzela timfuneko teMkhandlu.
- Linani lelisetulu lebameleli labenta uMtimba wekuSungula emaZinga
litawuchazwa ngekubonisana neMtimba waVelonkhe wemaZinga kepha lelo nani
angeke ngalokwetayelekile lengce kumashumi lamabili nesihlanu (25)
ngaphandle uma uMkhandlu ubona ngalokunye.
- Sihlalo nobe ummeleli lowenyuliwe weMkhandlu utawuba lilunga leMtimba
wekuSungula emaZinga.
(5) Inhlangano nobe licembu letinhlangano letifisa kwemukelwa njengeMtimba
wekuSungula emaZinga litawucinisekisa kutsi esicelweni salo sekwemukelwa
lisungule licembu lelicacile lelitawusebenta njengeMtimba wekuSungula emaZinga
kanye nekutsi emalunga akhona atawubonisa tinshisekelo temtsetfomgomo 22(4)
kanye na-23. Leso sicelo sekwemukelwa njengeMtimba wekuSungula emaZinga
sitawufakwa ngaphasi kwekuhlolwa kweliso lemphakatsi njengobe kuphawulwe
kumtsetfomgomo 22(2).
Kwenyulwa kwemalunga ekungena kumiTimba yaVelonkhe yemaZinga
- (1) Tinhlangano letihlose kwenyula bantfu labatawungena kumiTimba
yekuSungula emaZinga kumele tibe neluvelelo mayelana nesidzingo sebulungiswa
nekulinganisa, futsi titawenyula bantfu -
- labatawukwati kubukana netindzaba temkhicito, bulungiswa, inshisekelo
yemphakatsi kanye nekucatsaniseka kwamhlabawonkhe njengekuhlobana kwako
netemfundvo nekucecesha;
- labatsatfwa ngenhlonipho nekwemukeleka kutinhlangotsi letehlukene
tesigodzi lesitsintsekako lokufaka ekhatsi kepha kungapheleli kulabo
labatfola inhlonipho, labanesipiliyoni nemakhono ladzingekako kulomkhakha,
banelwati lolwenele ngemasu netinchubomgomo tenhlangano ekwenyuleni futsi
banekwesekelwa nobe kusitwa ngulenhlangano;
- labakwatiko kuvakalisa nekulamula ngetidzingo nenshisekelo yato tonkhe
tigaba ngekhatsi kwemkhakha longaphasi kweMtimba wekuSungula emaZinga;
- labakwatiko kutsatsa tincumo letihlatiyekile ezingeni lelisetulu; futsi
- labatinikele eluhlelweni lwekuchumana ngetindlela timbili emkhatsini
kweMtimba wekuSungula emaZinga kanye nesigodzi.
Imisebenti yemiTimba yekuSungula emaZinga
- (1) UMtimba wekuSungula emaZinga utawenta loku-
- utawusungula emazinga neticu ngekulandzelwa kwetimfuneko teMkhandlu
kumikhakha lemincane netigaba letibekiwe;
- utawugcina emazinga asesikhatsini uphindze uwabuyekete;
- utawenta tincomo ngemazinga neticu kumiTimba yaVelonkhe yemaZinga;
- utawenta tincomo ngetindlela tekubhaliswa kwebahlatiyi kanye
nebacubunguli nobe imitimba yebacubunguli; futsi
- utawenta leminye imisebenti njengobe inganiketwa nguMtimba waVelonkhe
wemaZinga wawo njalo ngekuhamba kwesikhatsi.
(2) Ekwenteni imisebenti lephawulwe kumtsetfomgomo 24(1) uMtimba
wekuSungula emaZinga utawenta loku -
- utawutfobela tincumo teMkhandlu mayelana nekutfutfukiswa nekusetjentiswa
kweluHlakamsebenti lwaVelonkhe lwetiCu;
- utawubonisana netingcweti emikhakheni lebekiwe mayelana
nekushayemhlolweni nekwemukeleka kwemiphumela yaleyo micimbi kanye nekutsi
leyo miphumela ifakwe ngaphasi kwekuhlolisiswa;
- utawushicilela imiphumela yaleyo micimbi kuMculu waHulumende kutsi
emacembu lanenshisekelo aphawule ngayo;
- utawucinisekisa kutsi imiphumela yaleyo micimbi ifakwa ngaphasi kweliso
lekuhlolisisa leKufaka eCenjini ngekuTsasisela njengobe kuphawulwe
kumtsetfomgomo 17, ngembi kwekuniketwa kuMkhandlu.
IMITSETFO YENCHUBO NEKWESEKELWA NGETIMALI KWEMICIMBI
YEMITIMBA YAVELONKHE YEMAZINGA KANYE NEMITIMBA YEKUSUNGULA EMAZINGA
Imitsetfo yenchubo
- Imicimbi kanye nekusebenta kweMtimba waVelonkhe wemaZinga kutawuphatfwa
ngekwemitsetfo yenchubo lekuSengeto salemiTsetfomgomo.
Kwesekelwa ngetimali kwemiTimba yaVelonkhe yemaZinga kanye nemiTimba
yekuSungula emaZinga
- (1) Lowo nalowo Mtimba waVelonkhe wemaZinga, ngemuva kwekusungulwa kanye
nanjalo ngemnyaka ngemuva kwaloko ngendlela yekutsi kuhambisane
nesitungeleto sekuhlela tetimali kuMkhandlu, utawuniketa luhlelo
lwekusebenta ngetetimali lolubonisa tinhloso letitawuzuzwa esikhatsini
lesibuyeketwako lokutawuba minyaka lemitsatfu, futsi lolutawufaka ekhatsi
ibhajethi yetimali.
(2) Ibhajethi yetimali itawuhlelwa ngendlela lokuvunyelenwe ngayo
neMkhandlu futsi itawuniketwa kuMkhandlu kutsi icinisekiswe.
(3) Emalunga emiTimba yaVelonkhe yemaZinga atfola kunceshetelwa ngemicimbi
yawo lemayelana nekusebenta kwemiTimba yaVelonkhe yemaZinga ngekulandzela
imitsetfomgomo lebukene nemSebenti weMphakatsi njengobe kuchitjiyelwe
nguMkhandlu, lokutawuba kunceshetelwa lokutawufaka ekhatsi kepha kungapheleli
kumbhadalo ngekuhambela imihlangano, sibonelelo sekudla nekulala kanye
netindleko tekuhamba kanye netindleko letihambelana naloko.
(4) Emalunga emakomiti emiTimba yaVelonkhe yemaZinga langesiwo emalunga
emiTimba yaVelonkhe yemaZinga lakhetfwe nguMkhandlu, angatfola kunceshetelwa
lokufanako njengemalunga emiTimba yaVelonkhe yemaZinga ngemicimbi lemayelana
nekusebenta kwemiTimba yaVelonkhe yemaZinga: Ngaphasi kwembandzela wekutsi
bulunga bawo kulamakomiti bemukelwe ngaphambilini nguMkhandlu.
(5) UMkhandlu utawesekela imicimbi lekuvunyelenwe ngayo yemiTimba
yekuSungula emaZinga lephawuliwe lapho tidzingo letinjalo tivela, ngaphasi
kwembandzela wekutfolakala kwetimali kanye nendlela yekwesekela ngetimali
letisungulwe ngekubambisana neMtimba wekuSungula emaZinga lotsintsekako.
SIHLOKO LESIFISHA
Sihloko lesifisha
- Lemitsetfomgomo itawubitwa ngemiTsetfomgomo yemiTimba yaVelonkhe
yemaZinga, 1998.
IMITSETFO YENCHUBO YEMITIMBA YAVELONKHE YEMAZINGA
TINCHAZELO
- KulemiTsetfo, ngaphandle uma ingcikitsi ibonisa ngalenye indlela -
"Sihlalo" kusho Sihlalo weMtimba waVelonkhe wemaZinga;
"liKomiti" kusho nobe nguliphi likomiti leMtimba waVelonkhe
wemaZinga;
"liKomiti leleNgamele" kusho likomiti lelisungulelwe kwenta
imisebenti letsite lephawuliwe egameni leMtimba waVelonkhe wemaZinga;
"lilunga" kusho lilunga leMtimba waVelonkhe wemaZinga;
"NSB" kusho uMtimba waVelonkhe wemaZinga (iNSB);
"Sincumo" kusho sincumo seMtimba waVelonkhe wemaZinga;
"maBhalane" kusho lilunga leMtimba waVelonkhe wemaZinga
lelimiselwe lenjongo.
EMALUNGA EMTIMBA WAVELONKHE WEMAZINGA
- UMtimba waVelonkhe wemaZinga ngekwenjongo yemsebenti wekucinisekisa
emazinga, utawuba naSihlalo, liPhini laSihlalo, maBhalane kanye nalamanye
emalunga lakhetfwe nguMkhandlu, ngaphasi kwemfuneko yekutsi Sihlalo
utawukhetfwa kwekucala ngemalunga eMtimba waVelonkhe wemaZinga emkhatsini
wawo nobe kuleminye imitfombo.
TIPHATSIMANDLA LETENGAMELE
- Sihlalo weMtimba waVelonkhe wemaZinga utawengamela emihlanganweni yeMtimba
waVelonkhe wemaZinga. Uma Sihlalo angekho kunobe ngumuphi umhlangano liPhini
laSihlalo litawengamela. Uma bobabili bangekho, emalunga angakhetsa
emkhatsini wawo sihlalo lotawubamba kulowo mhlangano.
IMIHLANGANO YEMTIMBA WAVELONKHE WEMAZINGA
- UMtimba waVelonkhe wemaZinga utawuhlangana kuleto tindzawo nangetikhatsi
letingabekwa ngesincumo ngekuhamba kwesikhatsi.
- Imihlangano lesipesheli ingabitwa ngekutsandza kwaSihlalo, nobe ngesicelo
lesesekelwe ngemalunga langekho ngaphasi kwencenye yinye kuletintsatfu
lapho-ke lowo mhlangano utawubanjwa ngesikhatsi nasendzaweni lemiswe
ngumaBhalane, masinyane ngalokungakhonakala ngemuva kwekutfola leso sicelo.
- Sihlalo ngemuva kwekubonisana neliKomiti leleNgamele utawuba nelilungelo
lekuhlehlisa umhlangano weMtimba waVelonkhe wemaZinga uma letindzaba
letiseluhlweni lwalokukhulunywa ngako tibukeka tingadzingi lowo mhlangano,
ngaphasi kwembandzela wekutsi emalunga atawatiswa ngaloko kuhlehliswa
lokungenani kusaneliviki ngembi kwelusuku lapho uMtimba waVelonkhe wemaZinga
kumele uhlangane, futsi nangaphasi kwembandzela wekutsi imihlangano angeke
icitfwe nobe ihlehliswe ngenca yetigameko nobe tibonelelo letingetulu
kwemandla eMtimba waVelonkhe wemaZinga ngaphandle uma tincenye letimbili
kuletintsatfu temalunga tivumelana ngaloku.
- Nobe ngubani bukhona bakhe lobudzingekako ngekwenjongo yemhlangano
angamenywa nguMtimba waVelonkhe wemaZinga kutsi abe khona kunobe ngumuphi
umhlangano weMtimba waVelonkhe wemaZinga.
- Yonkhe imiculu letfunyelelwe emalunga itawubhalwa ngendlela lefanelekile
malungana neluhlobo nekubaluleka kwalokucuketfwe, ngekuvisisa kutsi
kubalulekile kumalunga kutsi acinisekise kutsi leyo miculu iphatfwa
ngekulandzela loko kubhalwa.
SATISO NGEMIHLANGANO
- Satiso nganobe ngumuphi umhlangano weMtimba waVelonkhe wemaZinga
lesitawufaka ekhatsi luhla lwalokutawukhulunywa ngako lapho, sitawutfunyelwa
ngumaBhalane kulelo nalelo lunga kanye nalabanye bantfu lokudzingeke babe
khona lokungenani kusanetinsuku letingu-14 ngembi kwalolusuku lolumisiwe
lwalomhlangano ekhelini lelibhaliswe kumaBhalane: Ngaphasi kwembandzela
wekutsi uma kumihlangano lesipesheli leso satiso lesibhaliwe lesikhishwe
ngesikhatsi lesincane njengobe kungancuma Sihlalo, kepha singabi ngaphasi
kwetinsuku letintsatfu tekusebenta, singaniketwa.
- Kungatfolwa kwanobe ngusiphi satiso, lesitfunyelwe ngalokufanelekile
ekhelini lelibhalisiwe lanobe nguliphi lilunga, angeke kutsintse nobe
kucitse lokuchubeke kunobe ngumuphi umhlangano.
IREJISTA YALABAKHONA
- Ngulelo nalelo lunga lelikhona emhlanganweni weMtimba waVelonkhe wemaZinga
litawusayinda irejista yalabakhona letawubekelwa leyo njongo.
IKHORAMU
- Sigamu sinye semalunga, kungafaki ekhatsi Sihlalo, sitawenta ikhoramu kuyo
yonkhe imihlangano leyetayelekile yeMtimba waVelonkhe wemaZinga.
Emihlanganweni lesipeshali incenye yinye kuletintsatfu temalunga eMtimba
waVelonkhe wemaZinga, kungafaki ekhatsi Sihlalo, itawenta ikhoramu.
- Uma linani lemalunga lakhona endzaweni nangesikhatsi lesimiselwe
umhlangano lingakeneli kwenta ikhoramu, lomhlangano utawuchubeka, ngaphasi
kwembandzela wekutsi nobe ngutiphi tincumo lokufinyelelwe kuto titawutsatfwa
njengetesikhashana futsi titawutungeletiswa kumalunga eMtimba waVelonkhe
wemaZinga kutsi aphindze adzingidvwe bese kuphawulwa ngembi kwekwemukelwa.
TITATIMENDE TABETINDZABA
- Uma kubonakala kudzingekile kutsi kukhishwe sitatimende sabetindzaba
mayelana netinhlangotsi letifanelekile temicimbi nemihlangano yeMtimba
waVelonkhe wemaZinga, titawukhishwa nguSihlalo weMtimba waVelonkhe wemaZinga
ngekuvumelana naSihlalo weMkhandlu.
EMAMINITHI
- Emaminithi alowo nalowo mhlangano atawuhlanganiswa aniketelwe
kucinisekiswa emhlanganweni lolandzelako. MaBhalane utawutungeletisa
emaminithi ngesikhatsi lesifanako naleso sesatiso lesibita umhlangano
lolandzelako.
- Emaminithi angeke abonise ngalokukhulunywe-ngco emhlanganweni, kepha
atawuba sifinyeto lesibhaliwe saloko bekuchubeka, tiNcumo kanye netinyatselo
letidzingekile, ngaphasi kwembandzela wekutsi ngulelo nalelo lilunga
litawuba nelilungelo lekucela kutsi luvo lwalo lolutsite luphawulwe
kumaminithi.
TINKHULUMOMPHIKSWANO TEMTIMBA WAVELONKHE WEMAZINGA KANYE NEKUVOTA
- Ekuchutjweni kwanobe ngumuphi umhlangano weMtimba waVelonkhe wemaZinga
imitsetfo leyetayelekile yenkhulumomphikiswano itawulandzelwa.
- Kutsatfwa kwetincumo kutawuba ngekuvumelana ngaphasi kwembandzela wekutsi
uma kuvumelana kungatfolakali kungatsatfwa ivoti. Uma kunesidzingo sevoti
kutawentiwa ngekuphakamisa sandla ngaphandle uma kucelwa ibhalothi ngunobe
nguliphi lilunga, lapho-ke kutawube sekwentiwa ibhalothi leyimfihlo.
- Sihlalo, uma engamele angeke abe nelivoti lelingumncamlajucu, kepha livoti
leletayelekile.
- Uma Sihlalo angekho libamba laSihlalo (nobe liPhini laSihlalo nobe
lomunye) angeke abe nelivoti nelivoti leletayelekile, kepha livoti
lelingumncamlajucu.
- Kubalulekile kutsi lilunga leMtimba waVelonkhe wemaZinga livete nobe
nguyiphi inshisekelo lelinayo endzabeni ledzingidvwa nguMtimba waVelonkhe
wemaZinga nekutsi litimisele kuyishiya leyo nkhulumomphikiswano: Ngaphasi
kwembandzela wekutsi lelo lilunga litawuvunyelwa kushiya uma sincumo
lesinjalo sitsatfwa nguMtimba waVelonkhe wemaZinga.
- Ngaphandle uma kubekwe ngalokunye kulemitsetfo, sincumo selinyenti
lemalunga lakhona emhlanganweni weMtimba waVelonkhe wemaZinga sitawuba
sincumo seMtimba waVelonkhe wemaZinga. Imibono yelidlandzane ingabhalwa uma
kunesicelo semalunga lanjalo.
- Nanobe kwekutsi letinye timiso tanobe ngumuphi kulemitsetfo titsini, uma
kuba neludzaba loluvukako emkhatsini kwemihlangano leyetayelekile loludzinga
sincumo seMtimba waVelonkhe wemaZinga kutsi ngekubona kwaSihlalo
akukamelanga lucitselwe sikhatsi kuze kufike umhlangano lotayelekile
lolandzelako weMtimba waVelonkhe wemaZinga, Sihlalo angagunyata maBhalane
kutsi abhale aphindze atfumele satiso ngeliposi lelibhalisiwe nobe
ngetigijimi kulelo nalelo lunga lesifaka ekhatsi loludzaba lolutsintsekako
bese acela nelivoti ngeliposi mayelana nesincumo lokumele sitsatfwe.
Lesatiso sitawucacisa sikhatsi lokumele lelivoti leliposi sitfunyelwe ngaso,
lokungeke kube ngaphasi kwetinsuku letingu-10 kusukela kulolusuku
lwekutfunyelwa kwesatiso. Sincumo selinyenti seMtimba waVelonkhe wemaZinga
sitawutsatfwa njengesincumo seMtimba waVelonkhe wemaZinga. Umphumela
walebhalothi utawatiswa emhlanganweni lolandzelako weMtimba waVelonkhe
wemaZinga.
KUSUNGULWA KWEMAKOMITI
- INSB ingasungula emakomiti, kufaka ekhatsi liKomiti leleNgamele
ngekulandzela imiTsetfomgomo yemaNSB.
LIKOMITI LELENGAMELE
- LiKomiti leleNgamele litawuba kuphela nemalunga kantsi futsi atawukhetfwa
ngilo. Litawuba naSihlalo kanye nalamanye emalunga njengobe kungabona
nekwenyulwa nguMtimba waVelonkhe wemaZinga: Ngaphasi kwembandzela wekutsi -
25.1 lelo Komiti leleNgamele, ngekuvumelana netinkhambiso teMtimba waVelonkhe
wemaZinga, litawuchuba imisebenti yeMtimba waVelonkhe wemaZinga emkhatsini
wemihlangano: Ngaphasi kwembandzela wekutsi tonkhe tincumo letimayelana
nemgomosisekelo titawuba lilungelo lemiTimba yekuCinisekisa emaZinga
kuTemfundvo nekuCecesha;
25.2 Sihlalo, nobe uma Sihlalo angekho, libamba laSihlalo lelikhetfwe
ngemalunga utawengamela yonkhe imihlangano yeliKomiti leleNgamele;
25.3 Sihlalo utawubika ngemsebenti weliKomiti leleNgamele kulowo nalowo
mhlangano lowetayelekile weMtimba waVelonkhe wemaZinga; kantsi
25.4 ikhoramu yeliKomiti leleNgamele itawakhiwa nguSihlalo kanye nesigamu
semalunga alelo komiti.
LAMANYE EMAKOMITI
- Likomiti litawuba nalelo linani lemalunga eNSB nobe labanye bantfu
labangesiwo emalunga eNSB nobe emalunga eNSB nalabanye bantfu, njengobe iNSB
ingancuma, labakhetselwe leso sikhatsi lesimiswe yiNSB.
26.1 INSB itawenyula nobe nguliphi lilunga lanobe nguliphi likomiti
njengaSihlalo walelo Komiti.
26.2 Likomiti, ngekwesekelwa yiNSB, lingasungula licembu nobe emacembu
ekusebenta kutsi ente imisebenti ngaphasi kweliso lalelo komiti njengobe iNSB
ingancuma nobe kutsi ente luphenyo kuleto tindzaba letiwela ngaphasi
kwemisebenti nemagunya alelo komiti.
26.3 Nobe nguliphi likomiti, ngaphandle kweliKomiti leliLawulako, ngemvumo
yeliKomiti leliLawulako, lingatsatsa munye nobe bantfu labangetulu
njengemalunga alelo komiti ngekwesikhatsi lesitsite nobe ngekwenjongo letsite.
26.4 INSB, ngaphasi kwaleyo mibandzela lengayibona ifanelekile,
ngalokwetayelekile nobe mayelana neludzaba lolutsite, inganiketa nobe nguliphi
likomiti nobe nguwaphi emagunya nobe umsebenti lowetfweswe yona ngekulandzela
imitsetfomgomo.
26.5 INSB nganobe ngusiphi sikhatsi ingahocisa, yelule nobe igucule nobe
nguyiphi imibandzela yekusebenta kwelikomiti, kepha nobe ngusiphi siphakamiso
sekwenta njalo sitawucale simukiswe kulelo komiti kutsi lisidzingidze futsi
liphawule.
26.6 Lilunga lekomiti lelehluleka kuhambela imihlangano lemitsatfu
lelandzelanako yalelo komiti ngaphandle kwekucolisa ngaphambilini
litawulahlekelwa bulunga balo kulelo komiti.
26.7 Lilunga lekomiti lingashiya bulunga balo kulelo komiti ngekufaka
satiso lesibhaliwe.
26.8 Uma kuvuleka sikhala ekomitini Sihlalo walelo komiti utawatisa iNSB
ngalokubhaliwe emhlanganweni wekucala lolandzelako weNSB, lotawutsatsa
tinyatselo tekugcwalisa leso sikhala.
KUBIKA KWEMAKOMITI
- Sihlalo walelo nalelo komiti utawetfula umbiko ngemicimbi yalelo komiti
kulowo nalowo mhlangano lowetayelekile weNSB.
IMIHLANGANO YEMAKOMITI
- Timiso temapharagrafu 7 kuya ku-20 titawusebenta kunobe nguliphi likomiti
leNSB ngekufundvwa kwetingucuko letidzingekile ngekwengcikitsi: Ngaphasi
kwembandzela wekutsi ngekwenjongo yalesigaba, kucondzisa ku"NSB",
"Sihlalo" nobe "maBhalane" kutawutsatfwa
njengalokucondziswe ku"Komiti", "Sihlalo weKomiti" nobe
"maBhalane weKomiti", ngalokuhambisanako.
EMALUNGA LANGETIWE
- Emalunga langetiwe lakhetselwe kumakomiti ngekulandzela imiTsetfomgomo
atawuba nawo onkhe emandla elilunga kunobe ngumuphi umhlangano, kufaka
ekhatsi lilungelo lekuvota.
INDZIMA YAMABHALANE
- Umsebenti webubhalane lohambelana nekusebenta kweMtimba waVelonkhe
wemaZinga nobe imicimbi yawo, utawentiwa, ngekuvumelana netinkhambiso
taSihlalo weMtimba waVelonkhe wemaZinga, ngumaBhalane.
- Indzima yamaBhalane kusita uMtimba waVelonkhe wemaZinga ngekwenta loku -
31.1 ngekuniketa umsebenti webubhalane;
31.2 ngekweluleka etindzabeni tekuphatsa;
31.3 ngemsebenti wekwengamela lokubonakalako;
31.4 ngekusita ekwengameleni imiklamo; kanye
31.5 nekwenta leyo leminye imisebenti njengobe uMtimba waVelonkhe wemaZinga
ngekuhamba kwesikhatsi ungakudzinga.
KUCHITJIYELWA KWEMITSETFO
- Lemitsetfo ingengetwa nobe ichitjiyelwe kunobe ngumuphi umhlangano
weMtimba waVelonkhe wemaZinga ngekuvuma kweMkhandlu, ngelinyenti
leletayelekile lemalunga lakhona, ngaphasi kwembandzela wekutsi leso
sichibiyelo besiliphuzu leliphawulwe ngalokucacile eluhlwini lalokukhulunywa
ngako, nelushicilelo lwakhona lwatungeletiswa kumalunga neluhlu
lwalokukhulunywa ngako kanye nekutsi emalunga langekho ngaphasi kwesigamu
akhona kulowo mhlangano.
KUBUYEKETWA KWETINCUMO TEMTIMBA WAVELONKHE WEMAZINGA
- Leso naleso sincumo lesitsetfwe emhlanganweni weMtimba waVelonkhe
wemaZinga kumele siniketwe inombolo letimele yesincumo seMtimba waVelonkhe
wemaZinga futsi sibonwa njengesincumo seMtimba waVelonkhe wemaZinga. Lilunga
lelifuna kutsi sincumo sibuyeketwe liyacelwa kutsi lifake sicelo saleso
sidzingo netizatfu letiphelele salokubuyeketwa lokufunwako kumaBhalane
lokungenani emalanga langu-14 ngembi kwemhlangano weMtimba waVelonkhe
wemaZinga. Uma kungenteka loMtimba waVelonkhe wemaZinga uchibiyele
lesincumo, leso sichibiyelo sitawubhalwa kumaminithi emhlangano, kutsi leto
tichibiyelo kumiculu tentiwe bese kukhishwa kushicilela kwemiculu
lebuyeketiwe.
Print friendly version


text:
Indzaba 108: Endleleni Leya EDamaseko
UYATI kutsi ngubani lomuntfu lolele phasi? NguSawula. Khumbula phela kutsi ungulelijaha lelaligadze emajazi alamadvodza lagcoba Stefano ngematje. Uyakubona yini lokukhanya lokukhulu? Kantsi kwentekani vele
Ngemuva kwekubulawa kwaStefano, Sawula wahola ekutingeleni balandzeli baJesu futsi abebahlukumeta. Abephuma angena tindlu ngetindlu, futsi abahudvulela ngephandle abafaka ngisho nasemajele. Labanyenti kulabafundzi babalekela kulamanye emadolobha, bebatsi nabefika kuwo bashumayele ‘tindzaba letinhle.’ Kodvwa Sawula waya nakulamanye emadolobha kuze ababambe balandzeli baJesu. Njengoba ubona lana esitfombeni, abesendleleni leya eDamaseko. Kodvwa endleleni kwenteka intfo leyetfusako:
Ngekuphatima kweliso, kwavela kukhanya lokukhulu kwatungeleta Sawula. Washayeka phasi, njengoba umbona lapha. Kwevakala livi litsi kuye: ‘Sawula! Ye Sawula! Ungihluphelani?’ Lamadvodza labehamba naye awuva lomsindvo walelivi, kodvwa awazange eve kutsi litsini.
Wabuta watsi: ‘Ungubani Nkhosi?’
Livi laphendvula latsi: ‘NginguJesu, lona lomhluphako.’ Jesu washo loku ngoba ngalesikhatsi Sawula ahlupha balandzeli bakhe, kwakufanana nekutsi uhlupha yena.
Sawula wabuta watsi: ‘Kufanele ngenteni Nkhosi?’
Jesu watsi kuye: ‘Sukuma uye eDamaseko, lapho utawutjelwa kutsi kufanele wenteni.’ Watsi Sawula naka sukuma wavula emehlo akhe, kodvwa emehlo ehluleka kubona. Abesayimphumphutse! Ngako lamadvodza labehamba nawo ambamba ngesandla amyisa eDamaseko.
Manje Jesu wakhuluma nalomunye webafundzi bakhe labeseDamaseko, watsi: ‘Tilungiselele Ananiyase, kuhamba uye eSitaladini Lesicondzile. Ufike endlini yaJudasi ucele indvodza ligama layo lokunguSawula. Ngoba ngimkhetsile kutsi abe yinceku yami lebalulekile.’
Ananiyase walalela. Watsi nakahlangana naSawula, wabeka tandla etikwakhe, watsi kuye: ‘INkhosi ingitfume kuwe, kuze uphindze ubone, futsi ugcwaliswe ngemoya longcwele.’ Masinyane kwawa lokutsite lokufanana nenkhwetfu emehlweni aSawula, waphindze wabona futsi.
Sawula wasetjentiswa kakhulu ekushumayeleni kubantfu betive letinyenti. Ngekuhamba kwesikhatsi wagcina asatiwa ngekutsi ngumphostoli Pawula, futsi sitawufundza lokunyenti ngaye. Kodvwa kwekucala, ase sibone kutsi Nkulunkulu watfuma Phetro kutsi ayokwentani.
Imisebenti 8:1-4; 9:1-20; 22:6-16; 26:8-20.
Imibuto
- Yini Sawula layenta ngemuva kwekuba Stefano asabulewe?
- Ngalesikhatsi Sawula asendleleni leya eDamaseko, nguyiphi intfo lesimanga leyenteka?
- Yini Jesu latsi kuSawula akayente?
- Jesu wamniketa miphi imilayeto Ananiyase, futsi kwenteka kanjani kutsi Sawula aphindze abone?
- Sawula wabese watiwa ngaliphi ligama, futsi ngumuphi umsebenti lawenta?
Imibuto leyengetiwe
- Fundza Imisebenti 8:1-4.
Lushushiso lolwahlasela libandla lebuKhristu lelalisandza kumiswa lasita kanjani ekusakateni lukholo lwebuKhristu, futsi yini lefanako leye yenteka esikhatsini setfu salamuhla? (Imis. 8:4; Isa. 54:17)
- Fundza Imisebenti 9:1-20.
Ngumuphi umsebenti lowehlukaniswe katsatfu Jesu labefuna Sawula awente? (Imis. 9:15; 13:5; 26:1; 27:24; Rom. 11:13)
- Fundza Imisebenti 22:6-16.
Singamlingisa kanjani Ananiyase, futsi kungani loku kubalulekile? (Imis. 22:12; 1 Thim. 3:7; 1 Phet. 1:14-16; 2:12)
- Fundza Imisebenti 26:8-20.
Kugucukela kwaSawula ekubeni ngumKhristu kubakhutsata ngani bantfu labanebalingani bemshado labangakholwa lamuhla? (Imis. 26:11; 1 Thim. 1:14-16; 2 Thim. 4:2; 1 Phet. 3:1-3)


text:
Bobani Labenta Intsandvo YaJehova Lamuhla?
Iyini Intsandvo YaNkulunkulu?
Nkulunkulu ufuna intsandvo yakhe yatiwe emhlabeni wonkhe. Iyini lentsandvo yakhe, futsi bobani lamuhla labafundzisa labanye ngayo?
Babantfu Labanjani BoFakazi BaJehova?
Bangaphi BoFakazi BaJehova lobatiko? Yini mbamba loyatiko ngabo?
Kungani Sibitwa Ngekutsi SiboFakazi BaJehova?
Cabanga ngetizatfu letintsatfu tekutsi kungani sakhetsa leligama.
Laphindze Latfolakala Njani Liciniso LeliBhayibheli?
Singaciniseka njani kutsi sikucondza kahle loko lokufundziswa liBhayibheli?
Kungani Sikhicite Lihumusho Lemhlaba Lomusha?
Yini leyenta lelihumusho leliVi laNkulunkulu libe ngulelehlukile?
Yini Lotawuyitfola Emihlanganweni Yetfu YebuKhristu?
Siyahlangana kuze sifundze imibhalo futsi sikhutsatane. Nawe utawemukelwa ngelutsandvo!
Kusizuzisa Ngani Kutihlanganisa Nalamanye EmaKhristu?
LiVi laNkulunkulu likhutsata emaKhristu kutsi ahlangane ndzawonye. Fundza indlela longazuza ngayo kuloluhlobo lwekutihlanganisa nalabanye.
Ihlelwe Njani Imihlangano Yetfu?
Wake watibuta yini kutsi yini leyentekako kulentindzawo lesihlanganela kuto? Asingabati kutsi utalijabulela lizinga lemfundvo yeliBhayibheli lotalitfola lapho.
Kungani Sembatsa Ngendlela Lehloniphekile Nasiya Emihlanganweni Yetfu?
Nkulunkulu unendzaba yini naloko lesikumbatsako? Naka kutsi ngutiphi timiso teliBhayibheli letisiniketa sicondziso ekukhetseni kokwembatsa nekutilungisa.
Nguyiphi Indlela Lekahle Yekulungiselela Imihlangano?
Kuyilungiselela kusenesikhatsi imihlangano yetfu kungakusita kutsi kube kunyenti lokutfolako kuyo.
Kuyini Kukhonta Kwemndeni?
Tfola indlela lelilungiselelo lelingakusita ngayo kutsi usondzele kuNkulunkulu futsi ucinise bunye bemndeni wakho.
Kungani Siya Emihlanganweni Lemikhulu?
Umnyaka ngamunye sihlangana ndzawonye kute sijabulele lemihlangano lemitsatfu. Ungazuza kanjani kulemihlangano?
Uhlelwe Njani Umsebenti Wetfu Wekushumayela NgeMbuso?
Silandzela sibonelo lesabekwa nguJesu ngalesikhatsi alapha emhlabeni. Ngutiphi letinye taletindlela tekushumayela?
Liyini Lihlahlandlela?
Labanye BoFakazi bachitsa ema-awa langu-30, langu-50 nome ngetulu benta umsebenti wekushumayela. Yini lebakhutsako?
Ngutiphi Tikolwa Emahlahlandlela Laya Kuto?
Ngukuphi kuceceshwa lokukhetsekile lokutfolwa ngulabo labanikela ngesikhatsi sabo sonkhe emsebentini wekushumayela ngeMbuso?
Labadzala Balisita Njani Libandla?
Labadzala bangemadvodza lavutsiwe futsi lahola libandla. Nguluphi lusito labaluniketako?
Uyini Umsebenti Wetinceku Letisebentako?
Tinceku letisebentako tiyasita kute konkhe kuhambe kahle ebandleni. Fundza ngendlela umsebenti wato lozuzisa ngayo bonkhe lababakhona.
Basisita Njani Babonisi Betigodzi?
Kungani babonisi betigodzi bavakashela emabandla? Kungakuzuzisa ngani lokuvakasha kwabo?
Sibasita Njani Bazalwane Betfu Labavelelwe Tinhlekelele?
Nakuvela inhlekelele, siniketa lusito lolubonakalako nendvudvuto ngeliVi laNkulukulu ngekushesha kulabo labatsintsekile. Siluniketa ngatiphi tindlela?
Ngubani Losisebenti Lesetsembekile Nalesihlakaniphile?
Jesu wetsembisa kutsi abetawubeka sisebenti kutsi siphakele kudla kwakamoya ngesikhatsi lesifanele. Kwentiwa njani loko?
Sisebenta Njani Sigungu Lesibusako Lamuhla?
Ngelikhulu lekucala leminyaka, licembu lelincane lemadvodza lamadzala nebaphostoli belikhonta njengesigungu lesibusako selibandla lebuKhristu. Kunjani lamuhla?
Iyini IBethel?
IBethel yindzawo lengaketayeleki futsi lenenjongo lebalulekile. Fundza lokunyenti ngalabo labakhonta khona.
Yini Leyentiwa Ehhovisi Leligatja?
Tivakashi temukelekile kunome nguliphi lemahhovisi eligatja kutewubona lokwentiwa lapho. Sicela kutsi ufike!
Tincwadzi Tetfu Tibhalwa Tiphindze Tihunyushwe Njani?
Sishicilela tincwadzi ngetilwimi letingetulu kwa-600. Kungani sitikhandla kangaka?
Umsebenti Wetfu Wemhlaba Wonkhe Usekelwa Njani Ngetimali?
Endzabeni yetimali, yini leyenta inhlangano yetfu yehluke kuletinye tinkholo?
Kungani Kwakhiwa EmaHholwa EMbuso Futsi Akhiwa Njani?
Kungani tindzawo lesikhontela kuto Nkulunkulu tibitwa ngekutsi emaHholwa eMbuso? Fundza lokunyenti ngendlela letakhiwo letinhle letilisita ngayo libandla.
Singaligcina Njani LiHholwa Letfu LeMbuso Libukeka Kahle?
LiHholwa leMbuso lelihlobile nalelinakekelwa kahle lidvumisa Nkulunkulu. Ngumaphi emalungiselelo lentiwako kuze liHholwa leMbuso linakekelwe kahle?
Ungasisita Njani Umtapo WaseHholweni LeMbuso?
Ungatsandza yini kufundza kucwaninga kuze utfutfukise lwati lwakho lweliBhayibheli? Yani emtatjeni waseHholweni leMbuso!
Yini Letfolakala Ekhelini Letfu Le-Internet?
Kunyenti longakufundza mayelana natsi naloko lesikukholelwako uphindze utfole netimphendvulo temibuto yakho ngeliBhayibheli.
Utayenta Yini Intsandvo YaJehova?
Nkulunkulu Jehova ukutsandza mbamba. Ungakhombisa njani kutsi unesifiso sekumjabulisa ekuphileni kwakho kwamalanga onkhe?


text:
Luphiko lwemSebenti wetiLwimi taVelonkhe
Luphiko lweMsebenti wetiLwimi taVelonkhe (National Language Services, "NLS", IRiphabhulikhi yeNingizimu Afrika) lutfutfukisa futsi luhlelembise kuchumana ngato tonkhe tilwimi. Ngekugcina tidzingo telulwimi teMtsetfosisekelo iNLS yengamele kwehlukahlukana kwetilwimi tesive setfu futsi inemsebenti wekuhlelela tonkhe tilwimi tebantfu betfu ngekubeka esigabeni tindlela tenchubomgomo letimiselwe kutfutfukisa kusetjentiswa kwaletilwimi, futsi naleto tilwimi lebetingafunwa emlandvweni.
Umsebenti lomkhulu weNLS kuhlangabetana netidzingo telulwimi teMtsetfosisekelo ngekuhlelembisa, kutfutfukisa nekuniketa umsebenti wekuhumusha nekuhlela kuto tonkhe tilwimi letisemtsetfweni futsi nangekwengamela kwehlukahlukana kwetilwimi ngekutsi kwentiwe imiklamo yekuhlelwa kwetilwimi nekuhlelwa kwemagama.
Imisebenti yeNLS njengeluhlelo lwaHulumende lwekusita ngebucwepheshe betilwimi ngekuhumusha imiculu lesemtsetfweni kuto tonkhe tilwimi letisemtsetfweni. Umsebenti wayo wekuhlelwa kwemagama kusita kutfutfukisa nekwenta simanje kwemagama lalukhuni etilwimi letisemtsetfweni. Imisebenti yekuhlelwa kwetilwime ifaka ekhatsi kweluleka Hulumende ngekutfutfukiswa kwenchubomgomo yetilwimi nangemasu ekusetjentiswa kwayo.


text:
Indzaba 109: Phetro Uvakashela Khoneliyuse
NGUMPHOSTOLI Phetro lona lomile lapha, kantsi laba labangemuva kwakhe ngulabanye bebangani bakhe. Kodvwa kungani lendvodza iguce embikwaPhetro? Kufanele yini ikwente loku? Uyayati kutsi ingubani?
Lendvodza nguKhoneliyuse. Iyindvuna yelibutfo lemaRoma. Khoneliyuse abengamati Phetro, kodvwa watjelwa kutsi ammemele endlini yakhe. Ase sibone kutsi loku kwenteka njani.
Balandzeli baJesu bekucala kwakungemaJuda, kodvwa Khoneliyuse yena abengesuye umJuda. Abemtsandza Nkulunkulu, athandaza kuye, futsi asita bantfu labanyenti labahluphekile. Ngalelinye lilanga sekunguntsambama, ingilosi yefika kuye yatsi: ‘Nkulunkulu uyajabula ngawe, futsi utayiphendvula imithandazo yakho. Ngako tfumela emadvodza eJopha ayewubita indvodza letsite lebitwa ngekutsi nguPhero. Uhlala eJopha emtini waSimoni lohlala ngaselwandle.’
Ngaso leso sikhatsi Khoneliyuse watfumela emadvodza kutsi ayofuna Phetro. Ngakusasa, atsi sekasondzele ngaseJopha lamadvodza, Phetro abeseluphahleni lwendlu yaSimoni. Nkulunkulu wambangela kutsi abone kwehla intfo lefanana nendvwangu lenkhulu levela ezulwini. Ekhatsi kuyo kwakukhona tonkhe tinhlobo tetilwane. Ngekusho kwemtsetfo waNkulunkulu, leto tilwane tatingcolile, futsi kwakungafanele kutsi tidliwe. Kodvwa weva livi litsi: “Sukuma Phetro. Hlaba udle.”
Phetro watsi: ‘Ngeke Nkhosi. Angizange sengiyidle intfo lengcolile.’ Livi lachubeka latsi kuye: “Ungasho kutsi kungcolile lokuhlantwe nguNkulunkulu.” Loku kwenteka tikhatsi taze taba tintsatfu. Watsi nje asemangale Phetro kutsi kwentekani, lamadvodza labetfunywe nguKhoneliyuse efika kulomuti abekuwo futsi acela kumbona.
Phetro wehla waya kulamadvodza wefika watsi: ‘Ngimi lona lenifuna kumbona. Ningifunelani?’ Amchazela kutsi ingilosi itsite kuKhoneliyuse akamemele Phetro emtini wakhe. Ngako Phetro nakakuva loku wavuma kuhamba nalamadvodza. Ngakusasa wahamba nebangani bakhe bavakashela Khoneliyuse eKhesariya.
Khoneliyuse abememe tihlobo kanye nebangani bakhe labasedvute. Watsi nje nakefika Phetro, Khoneliyuse waphuma wamhlangabeta. Waguca phasi ngemadvolo wakhotsama embikwakhe, njengoba nje umbona kulesitfombe. Kodvwa Phetro watsi: “Sukuma nami ngingumuntfu nje.” LiBhayibheli vele litsi, akukalungi kuguca phasi ngemadvolo sikhonte umuntfu. Kufanele sikhonte Jehova kuphela.
Phetro wabese ushumayela laba labanye labebativakashi taKhoneliyuse. Watsi: ‘Nembala sengibonile kutsi Nkulunkulu wemukela bonkhe bantfu labafuna kukhonta yena.’ Asakhuluma nabo, Nkulunkulu watfumela umoya wakhe longcwele, bacala labantfu bakhuluma ngetilwimi letihlukahlukene. Loku kwawamangalisa kakhulu lamaJuda labehamba naPhetro, ngoba wona abecabanga kutsi Nkulunkulu wemukela emaJuda kuphela. Kwawenta afundza kutsi Nkulunkulu akabuki kutsi usive sini nobe kutsi uncono kunalesinye sive. Akusiyo yini lena intfo lenhle lokufanele sihlale siyikhumbula?
Imisebenti 10:1-48; 11:1-18; Sembulo 19:10.
Imibuto
- Ngubani lendvodza leguce phasi kulesitfombe?
- Yatsini ingilosi kuKhoneliyuse?
- Yini Nkulunkulu lenta kutsi Phetro ayibone nakaseluphahleni lwendlu yaSimoni eJopha?
- Kungani Phetro atjela Khoneliyuse kutsi angamkhotsameli aze amkhonte?
- Kungani bafundzi bemaJuda labebanaPhetro bamangala?
- Yini lebalulekile lesiyifundzako lapho Phetro avakashela Khoneliyuse?
Imibuto leyengetiwe
- Fundza Imisebenti 10:1-48.
Emavi aPhetro latfolakala encwadzini yeMisebenti 10:42 akhombisani ngemsebenti wekushumayela tindzaba letinhle teMbuso? (Mat. 28:19; Mak. 13:10; Imis. 1:8)
- Fundza Imisebenti 11:1-18.
Phetro wenta njani ngalesikhatsi sesimcacele bha sicondziso saJehova mayelana nalabanye bakuletinye Tive, futsi singasilingisa kanjani? (Imis. 11:17, 18; 2 Khor. 10:5; Ef. 5:17)